**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Ιουνίου 2020, ημέρα Τετάρτη και ώρα 16.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού  α) «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας του Περού για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης κυριότητας πολιτιστικών αγαθών και την απόδοσή τους στη χώρα προέλευσης» και β)  «Κύρωση του Προγράμματος μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας για τη συνεργασία στο πεδίο του πολιτισμού για τα έτη 2016-2020».

  Στη συνεδρίαση παρέστησαν η Υπουργός Πολιτισμού και Αθλητισμού, κ. Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βέττα Καλλιόπη, Γκαρά Αναστασία (Νατάσα), Ζειμπέκ Χουσεΐν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Τζάκρη Θεοδώρα, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλησπέρα, κυρίες και κύριοι συνάδελφοι.

Ξεκινάει η συνεδρίαση της Επιτροπής μας με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Πολιτισμού και Αθλητισμού, πρώτον, «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας του Περού για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης κυριότητας πολιτιστικών αγαθών και την απόδοσή τους στη χώρα προέλευσης και δεύτερον, «Κύρωση του Προγράμματος μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας για τη συνεργασία στο πεδίο του πολιτισμού για τα έτη 2016-2020».

Τον λόγο έχει η Εισηγήτρια της Πλειοψηφίας, κ. Δούνια.

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας):** Κυρίες και κύριοι συνάδελφοι, ο πολιτισμός, από την αρχαιότητα έως σήμερα, μας χαρίζει πνευματική καλλιέργεια και ηθική ανύψωση. Μας εμπνέει και μας κάνει υπερήφανους, που είμαστε Έλληνες.

Ο σύγχρονος ελληνικός πολιτισμός είναι εξαιρετικά πλούσιος και αντικατοπτρίζει, τόσο την ιδιαίτερη γεωγραφική θέση της χώρας, που βρίσκεται σε ένα σταυροδρόμι, μεταξύ Δύσης και Ανατολής, όσο και την ιστορία μας, ως έθνος που χάνεται, στα βάθη των αιώνων και βέβαια, όπως αποδείχθηκε, κατά την περίοδο της πανδημίας, μας συντροφεύει και μας ψυχαγωγεί. Δεν είναι τυχαίο, λοιπόν, ότι οι πολιτιστικές παραγωγές, τις οποίες οι υπηρεσίες του Υπουργείου Πολιτισμού και Αθλητισμού, παρείχαν ελεύθερη πρόσβαση στο κοινό, μέσω διαδικτύου, κατά την περίοδο της καραντίνας, έγιναν ανάρπαστες από τον κόσμο.

Ο πολιτισμός σε κάθε έκφανσή του μας συγκινεί, μας ανακουφίζει από τις περιπέτειες της καθημερινότητας και καθορίζει σε μεγάλο βαθμό τον τρόπο σκέψης μας. Ο πολιτισμός της χώρας μας, αλλά και η παγκόσμια πολιτιστική κληρονομιά εν γένει είναι το κληροδότημά μας από το παρελθόν, που οφείλουμε να διαφυλάξουμε, ως κόρη οφθαλμού, προκειμένου να περάσει και στις μελλοντικές γενιές.

Συζητάμε, σήμερα για δύο νομοσχέδια του Υπουργείου Πολιτισμού και Αθλητισμού, που περιλαμβάνουν πολύ σημαντικές διατάξεις για τον πολιτισμό μας, αφού επιτρέπουν τη συνεργασία μας σε αυτόν τον τομέα, με άλλες χώρες και την προστασία των πολιτιστικών αγαθών της Ελλάδας από οποιονδήποτε επιχειρήσει να τα αποκτήσει και να τα διακινήσει, παρανόμως.

Ειδικότερα, καλούμαστε να συζητήσουμε και να κυρώσουμε, όπως ορίζει το άρθρο 28, παράγραφος 1 του Συντάγματος, πρώτον, τη Συμφωνία, που υπογράφηκε, στη Λίμα, στις 15 Δεκεμβρίου του 2015 - αργήσαμε λίγο, αλλά τα καταφέραμε - μεταξύ της Ελληνικής Δημοκρατίας και της Δημοκρατίας του Περού, για την πρόληψη της κλοπής της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης της κυριότητας πολιτιστικών αγαθών, αλλά και για την απόδοσή τους, στη χώρα προέλευσης και δεύτερον, το πρόγραμμα που υπεγράφη, στην Αθήνα, την 15η Μαρτίου του 2016, για τη συνεργασία στο πεδίο του πολιτισμού, για τα έτη 2016 – 2020, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας.

Επιτρέψτε μου να ξεκινήσω από τη Συμφωνία μας, με τη Δημοκρατία του Περού. Η πολιτιστική κληρονομιά κάθε χώρας είναι μοναδική και ιδιαίτερη για κάθε έθνος και ως τέτοια πρέπει να προστατεύεται επαρκώς.

Δεν υπάρχει αμφιβολία, ότι η δυναμική της πολιτιστικής κληρονομιάς, σε συνδυασμό με την ατομική δημιουργικότητα του καθενός μας, αποτελεί βασικό παράγοντα, όχι μόνο για την πολιτιστική, αλλά και για τη γενικότερη εξέλιξη της κοινωνίας μας.

Βασικός στόχος της Συμφωνίας, που εξετάζουμε, αποτελεί η προώθηση στενότερης συνεργασίας, μεταξύ των δύο χωρών, για την προστασία των πολιτιστικών αγαθών.

Τα δύο μέρη της Συμφωνίας φαίνεται να μοιράζονται τον ίδιο αξιακό κώδικα, αφού στο προοίμιο της Συμφωνίας αναφέρεται η μεγάλη σημασία, που δίνουν και οι δύο συμβαλλόμενες χώρες, στους εξής κανόνες: της Σύμβασης UNESCO του 1970, για τα μέτρα, που πρέπει να ληφθούν, για την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας των πολιτιστικών αγαθών, της Σύμβασης της UNESCO του 1972, για την προστασία της παγκόσμιας πολιτιστικής, αλλά και φυσικής κληρονομιάς, της Σύμβασης UNIDROIT του 1995, για τα κλαπέντα ή παρανόμως εξαχθέντα πολιτιστικά αγαθά, καθώς και στο κείμενο της σύστασης, που υιοθετήθηκε, στο 3ο Διεθνές Συνέδριο Εμπειρογνωμόνων, για την επιστροφή των πολιτιστικών αγαθών, που διεξήχθη το έτος 2013, στην Αρχαία Ολυμπία, στο οποίο συμμετείχαν ενεργά και τα δύο μέρη.

Στο πρώτο άρθρο του νομοσχεδίου, που την κυρώνει, περιλαμβάνεται όλο το περιεχόμενο αυτής της σημαντικής Συμφωνίας, η οποία αποτελείται από 8 άρθρα και 2 παραρτήματα.

Αναλυτικότερα, σύμφωνα με το άρθρο 1 της Συμφωνίας, τα συμβαλλόμενα μέρη παρέχουν αμοιβαία συνδρομή για τον εντοπισμό και την ανάκτηση των πολιτιστικών αγαθών, που έχουν κλαπεί, ανασκαφεί ή εξαχθεί παράνομα από την επικράτεια των μερών, σύμφωνα με τη νομοθεσία τους, τις διεθνείς συμβάσεις και τις Συμφωνίες, που είναι σε ισχύ για τα μέρη.

Διευκρινίζεται, ότι το αίτημα για τον επαναπατρισμό των πολιτιστικών αγαθών υποβάλλεται, μέσω της διπλωματικής οδού και περιλαμβάνει όλα τα απαραίτητα έγγραφα, που προσδιορίζουν, ότι αυτά ανήκουν στην πολιτιστική κληρονομιά του αιτούντος μέρους. Ακόμα, στο συγκεκριμένο άρθρο, τίθενται οι όροι εισαγωγής και εξαγωγής των πολιτιστικών αγαθών, που ισχύουν και απαιτούνται για το κάθε συμβαλλόμενο μέρος.

Στο άρθρο 2, ορίζεται, σύμφωνα με το άρθρο 1 της Σύμβασης της UNESCO του 1970, το καθ΄ ύλην πεδίο εφαρμογής της Συμφωνίας, που αφορά τα πολιτιστικά αγαθά των δύο μερών, τα οποία προσδιορίζονται επακριβώς στα δύο παραρτήματα, που επισυνάπτονται, στη Συμφωνία.

Μεταξύ άλλων, θεωρούνται, ως πολιτιστικά αγαθά, τα αρχαιολογικά, παλαιοντολογικά, καλλιτεχνικά, ιστορικά και πολιτιστικά αντικείμενα, που ανήκουν στην πολιτιστική κληρονομιά των δύο χωρών.

Στο άρθρο 3, προβλέπεται η αμοιβαία ανταλλαγή πληροφοριών, σχετικά με κάθε υπόθεση παράνομης διακίνησης πολιτιστικών αγαθών, που ενδιαφέρει, την κάθε χώρα. Ομοίως, και η ανταλλαγή πληροφοριών μεταξύ των δύο μερών, σχετικά με τις υπηρεσίες και τις εθνικές διοικήσεις, που χειρίζονται ανάλογες υποθέσεις. Προβλέπεται, επίσης, η ενίσχυση ανταλλαγής και εκπαίδευσης του προσωπικού σε θέματα, που αφορούν την παρούσα Συμφωνία.

Στο άρθρο 4, διευκρινίζεται ότι τα πολιτιστικά αγαθά, που ανακτώνται, βάσει της παρούσας Συμφωνίας, απαλλάσσονται, όπως είναι λογικό, από φόρους και τελωνειακούς δασμούς. Η χώρα, τώρα, που θέλει την ανάκτηση, οφείλει βεβαίως, να χρηματοδοτεί τις σχετικές δαπάνες.

Στο άρθρο 5, προβλέπεται η δυνατότητα τροποποίησης της παρούσας Συμφωνίας, με κοινή συναίνεση των μερών και κατόπιν αιτήματος ενός από αυτά. Επιπλέον, ορίζει τη διαδικασία, την υλοποίηση των προτεινόμενων αλλαγών.

Στο άρθρο 6, επισημαίνεται ότι οποιεσδήποτε διαφορές ή διαφωνίες προκύψουν από την ερμηνεία ή την εφαρμογή της παρούσας Συμφωνίας, θα επιλύονται με διαβουλεύσεις, μέσω της διπλωματικής οδού.

Στο άρθρο 7, ορίζεται ότι η Συμφωνία συνάπτεται, για αόριστο χρονικό διάστημα, όμως, δίνεται η δυνατότητα καταγγελίας της Συμφωνίας, όταν ένα από τα δύο μέρη γνωστοποιήσει στο άλλο την πρόθεση του να την καταγγείλει, έξι μήνες, πριν λάβει χώρα η καταγγελία.

Τέλος, στο άρθρο 8, αναφέρεται η έναρξη ισχύος της παρούσας Συμφωνίας. Αυτή αρχίζει 30 ημέρες, από την τελευταία γραπτή γνωστοποίηση ενός των μερών για την ολοκλήρωση των εσωτερικών διαδικασιών, ώστε να τεθεί η Συμφωνία σε ισχύ.

Τα δύο παραρτήματα, που περιλαμβάνονται στη Συμφωνία, δίνουν έναν κατάλογο αναφοράς των πολιτιστικών αγαθών, που ορίζεται από το ελληνικό και το περουβιανό δίκαιο.

Όσον αφορά στο δεύτερο άρθρο του νομοσχεδίου, αναφέρεται η έναρξη ισχύος του παρόντος νόμου, από τη δημοσίευσή του στην Εφημερίδα της Κυβερνήσεως.

Κυρίες και κύριοι συνάδελφοι, η σημασία της Συμφωνίας μας με τη Δημοκρατία του Περού, είναι πολύ σημαντική, καθώς οι παράνομες ανασκαφές και η παράνομη εισαγωγή, εξαγωγή, διακίνηση ή μεταβίβαση της κυριότητας των πολιτιστικών αγαθών, καταστρέφουν την ακεραιότητα και την μοναδική αξία των πολιτιστικών αντικειμένων και προκαλούν σοβαρές ζημιές, σε χώρους αρχαιολογικής, ιστορικής αλλά και πολιτιστικής σημασίας. Το νομοσχέδιο, που κυρώνει τη Συμφωνία, έχει απολύτως θετικό πρόσημο και επιβάλλεται να υπερψηφιστεί, καθώς εντάσσεται στην ευρύτερη στρατηγική μας, για σύναψη διμερών συμφωνιών, με όσο το δυνατόν περισσότερες χώρες, για την παρεμπόδιση της παράνομης διακίνησης των πολιτιστικών αγαθών και έρχεται, βεβαίως, να επισφραγίσει την ήδη πολύ καλή συνεργασία μας με το Περού, στην προσπάθεια προστασίας των πολιτιστικών αγαθών.

Κυρίες και κύριοι συνάδελφοι, όσον αφορά, στο δεύτερο νομοσχέδιο, που κυρώνει το πρόγραμμα, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας, για τη συνεργασία τους στο πεδίο του πολιτισμού, μεταξύ 2016- 2020, το νομοσχέδιο αυτό αποτελείται και πάλι από δύο άρθρα. Το πρώτο περιλαμβάνει ό,τι προβλέπουν τα 17 άρθρα του εν λόγω Προγράμματος, καθένα από τα οποία έχει, ως στόχο, την ανάπτυξη της συνεργασίας των μερών, σε διαφορετικούς τομείς πολιτισμού.

Όσον αφορά στα άρθρα 1 έως 9, ρυθμίζουν τη συνεργασία Ελλάδας και Αρμενίας, στον οπτικοακουστικό και κινηματογραφικό τομέα, σε διεθνή κινηματογραφικά φεστιβάλ, παραστάσεις και εκδηλώσεις ταινιών, σε Αρμενία και Ελλάδα, στον τομέα του θεάτρου, μεταξύ αρμενικών και ελληνικών ιδρυμάτων και οργανισμών. Στην προσπάθεια διοργάνωσης συναυλιών και καλλιτεχνικών εκδηλώσεων, με ενθάρρυνση συμμετοχής των συνόλων και των σολίστ τους, σε φεστιβάλ της άλλης χώρας, μέρος του Προγράμματος. Στην προσπάθεια διοργάνωσης εκθέσεων αρχαίας και σύγχρονης τέχνης, στην άλλη χώρα. Στην υποστήριξη οργανισμών και ιδρυμάτων, που συνδέονται με την κοινωνία των πολιτών και τη λαϊκή τέχνη. Στην προστασία, συντήρηση, αποκατάσταση και τον εκσυγχρονισμό των τόπων και των εγκαταστάσεων της πολιτιστικής και ιστορικής κληρονομιάς. Στον τομέα της αρχαιολογίας, της διαχείρισης των μουσείων και της συντήρησης, προστασίας και διατήρησης μνημείων. Στην πρόληψη και καταπολέμηση της παράνομης εισαγωγής, εξαγωγής και μεταβίβασης ιδιοκτησίας πολιτιστικών αγαθών, καθώς και στην υποστήριξη της απευθείας συνεργασίας των Βιβλιοθηκών των δύο χωρών και των μεταφράσεων των εθνικών λογοτεχνιών τους.

Το άρθρο 10, προβλέπει ότι τα μέρη θα υποστηρίζουν τη συνεργασία, σύμφωνα με την εθνική νομοθεσία τους στον Οργανισμό των Ηνωμένων Εθνών για την εκπαίδευση, την επιστήμη και τον πολιτισμό, στον τομέα του πολιτισμού και ιδίως, στον τομέα της προστασίας και ανάδειξης της πολιτιστικής κληρονομιάς και της ποικιλομορφίας των πολιτιστικών εκφράσεων.

Τα άρθρα 11 έως 13, αναφέρουν τους οικονομικούς και οργανωτικούς πόρους των πολιτιστικών ανταλλαγών, που θα πραγματοποιούνται, στη βάση αυτού του Προγράμματος.

Το άρθρο 14, επισημαίνει ότι τυχόν διαφορές, που μπορεί να ανακύψουν, όσον αφορά στην ερμηνεία ή την εφαρμογή του παρόντος Προγράμματος υλοποίησης, θα λύνονται με διαβουλεύσεις των μερών, μέσω της διπλωματικής οδού.

Το άρθρο 15, δίνει τη δυνατότητα και άλλων μορφών συνεργασίας, στον τομέα πολιτισμού, οι οποίες θα συμφωνούνται από τα μέρη, δια της διπλωματικής οδού, πέραν του παρόντος Προγράμματος.

Το άρθρο 16, προβλέπει τη δυνατότητα τροποποίησης του παρόντος εφαρμοστικού Προγράμματος, αρκεί αυτή να λαμβάνει χώρα, το αργότερο 60 ημέρες, πριν από το τέλος του αντίστοιχου ημερολογιακού έτους.

Τέλος, στο άρθρο 17, γίνεται σαφές ότι το παρόν Πρόγραμμα θα παραμείνει σε ισχύ, έως ότου τεθεί σε ισχύ νεότερο πρόγραμμα, αλλά όχι αργότερα από τις 31 Δεκεμβρίου του 2020.

Το δεύτερο άρθρο, αναφέρεται στην έναρξη ισχύος του παρόντος νόμου, από τη δημοσίευσή του στην Εφημερίδα της Κυβερνήσεως.

Κυρίες και κύριοι συνάδελφοι, το εν λόγω πρόγραμμα θα συνδράμει, θετικά, στην πολιτιστική συνεργασία μας με την Αρμενία, μέσω της κατανόησης των χαρακτηριστικών του πολιτισμού και των δύο χωρών. Όπως και η Συμφωνία μας με το Περού, προβλέπεται να βοηθήσει στην πολιτιστική μας συνεργασία και με άλλες χώρες και προτείνω, βεβαίως, να υπερψηφιστεί. Η Νέα Δημοκρατία αναγνωρίζει ότι ο πολιτισμός μας είναι το πολυτιμότερο κεφάλαιο της χώρας μας και επενδύει σε αυτόν. Επιδιώκει τη συνεργασία, τη συμπόρευση τη συνδημιουργία, με όσο το δυνατόν περισσότερες χώρες και την κινητικότητα, στον πολιτισμικό τομέα και έχει πάντα, ως στόχο, την προστασία, αλλά και την ανάδειξη της πολιτιστικής κληρονομιάς όλων μας.

Επιδίωξή μας είναι, όχι απλώς να διασωθούν τα κινητά και ακίνητα πολιτιστικά αγαθά, που παρουσιάζουν αρχαιολογικό, ιστορικό, εθνολογικό, καλλιτεχνικό, επιστημονικό ή τεχνολογικό ενδιαφέρον, αλλά να γίνει ευρύτερα γνωστή και προσιτή η ελληνική πολιτιστική κληρονομιά. Η διάσωση και η διάδοση κάθε στοιχείου του πολιτισμού μας δεν είναι και δεν πρέπει να είναι μία μοναχική διαδρομή. Συμμάχους μας θα έχουμε πολυάριθμες χώρες, με τις οποίες μοιραζόμαστε τα ίδια ιδανικά. Μόνο, λοιπόν, αν επικοινωνήσουμε, θα μπορέσουν να μεταδοθούν και να εκτιμηθούν, όπως τους αξίζει, τα ιδιαίτερα χαρακτηριστικά της πολιτιστικής μας ταυτότητας, από όλους τους λαούς και όλα τα κράτη. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ευχαριστώ, κύριε Πρόεδρε.Κυρίες και κύριοι συνάδελφοι, η εν λόγω διμερής Συμφωνία, που υπεγράφη, στη Λίμα, στις 15 Δεκεμβρίου του 2015, μεταξύ της Ελληνικής Δημοκρατίας και της Δημοκρατίας του Περού, μιας χώρας, με σπουδαίο πολιτισμό, για την πρόληψη της κλοπής και παράνομης διακίνησης πολιτιστικών αγαθών και την απόδοσή τους στη χώρα προέλευσης, εντάσσεται στην πάγια επιδίωξη της χώρας μας, για τη σύναψη, κατά το δυνατόν περισσότερο αντίστοιχων διμερών Συμφωνιών, με άλλες χώρες, όπως έχουμε προς τούτο ηθική υποχρέωση και επιτάσσουν, άλλωστε, οι Διεθνείς Συμβάσεις της ΟΥΝΕΣΚΟ, στον τομέα αυτόν, τις οποίες έχει υιοθετήσει και κυρώσει η χώρα μας και αποτελούν νόμους του κράτους.

Επομένως, είμαστε σαφώς θετικοί στην Κύρωση της εν λόγω Συμφωνίας. Υπενθυμίζουμε ότι στο προοίμιο της Σύμβασης της ΟΥΝΕΣΚΟ του 1970, κυρώθηκε από την Ελλάδα, το 1980, αναφέρεται ότι για να είναι αποτελεσματική η προστασία της πολιτιστικής κληρονομιάς, δεν αρκεί μόνο να είναι οργανωμένη, σε εθνικό και διεθνές επίπεδο, αλλά απαιτεί στενή συνεργασία, μεταξύ των κρατών, ενώ στο άρθρο 2, επισημαίνεται ότι η διεθνής συνεργασία συνιστά ένα εκ των πλέον αποτελεσματικών μέσων προστασίας των πολιτιστικών αγαθών της κάθε χώρας, έναντι όλων των αναφυόμενων κινδύνων. Αποτελεί, επομένως, κοινό τόπο, ότι η κλοπή και η κάθε λογής παράνομη πρακτική διακίνησης και απομάκρυνσης των πολιτιστικών αγαθών από τον τόπο τους, για ιδιοτελείς σκοπούς, καθιστά την πολιτιστική κληρονομιά των χωρών προέλευσης των αγαθών φτωχότερη, καθώς την αποστερεί από στοιχεία της πολιτισμικής της έκφρασης, εξέλιξης και γνώσης.

Πρόκειται για ένα διπλό έγκλημα, καθώς, εκτός από το αδίκημα της κλοπής, το πολιτιστικό αγαθό, που απομακρύνεται, παρανόμως, από το λειτουργικό του πλαίσιο, αποκόπτεται από τα χωροχρονικά και τα λειτουργικά του συμφραζόμενα και στερείται της ταυτότητάς του και οποιεσδήποτε δυνατότητες ερμηνείας του. Στις ανεπανόρθωτες ζημιές, που προκαλεί η παράνομη διακίνηση των πολιτιστικών αγαθών, αναφέρεται η Σύμβαση του 1995, που κύρωσε η χώρα μας, το 2005. Ανεπανόρθωτες ζημιές, όχι μόνο στα ίδια τα αγαθά, αλλά και στην πολιτιστική κληρονομιά εθνικών, φυλετικών, αυτοχθόνων ή άλλων κοινοτήτων, καθώς επίσης και στην κληρονομιά όλων των λαών, με τη συνακόλουθη απώλεια αναντικατάστατων αρχαιολογικών, ιστορικών και επιστημονικών πληροφοριών.

Στο πλαίσιο αυτό, έχει τεθεί από τις διεθνείς συμβάσεις ένα ελάχιστο σύνολο κοινών κανόνων, μεταξύ των συμβαλλομένων κρατών, για την απόδοση και την επιστροφή πολιτιστικών αγαθών, με σκοπό την αντιμετώπιση της παράνομης διακίνησης τους και την προώθηση της διατήρησης και της προστασίας της πολιτιστικής κληρονομιάς προς το συμφέρον όλων. Αυτές τις αρχές και αυτούς τους κανόνες οφείλουν να υπηρετούν, άλλωστε, οι διμερείς συμφωνίες, όπως αυτή, με τη Δημοκρατία του Περού, που έχει έρθει προς κύρωση στη Βουλή και ιδίως η χώρα μας, που έχει υποστεί εκτεταμένες καταστροφές, λεηλασίες και κλοπές ανεκτίμητων πολιτιστικών θησαυρών, οφείλει σταθερά να επιδιώκει, μέσω της διπλωματικής οδού, αντίστοιχες συνεργασίες, με άλλες χώρες σε αυτόν τον τομέα.

Κατά την περίοδο της διακυβέρνησης του ΣΥΡΙΖΑ, όπου δόθηκε ιδιαίτερη έμφαση στα ζητήματα αυτά, ενσωματώθηκαν στην ελληνική νομοθεσία οι διατάξεις της Οδηγίας 2014/60 της Ευρωπαϊκής Ένωσης του Ευρωπαϊκού Κοινοβουλίου και του Συμβουλίου της 15ης Μαΐου 2014, σχετικά με την επιστροφή πολιτιστικών αγαθών, που έχουν απομακρυνθεί, παράνομα, από το έδαφος κράτους-μέλους, ενώ η χώρα μας έπαιξε πρωταγωνιστικό ρόλο, μαζί με άλλες χώρες, που πλήττονται από την κλοπή πολιτιστικών τους αγαθών, στη λειτουργία του νεοσύστατου ειδικού οργάνου ελέγχου της εφαρμογής από τα κράτη-μέλη της Σύμβασης της UNESCO του 1970 και όπως έλεγε, χαρακτηριστικά, «για τα ληπτέα μέτρα για την απαγόρευση και παρεμπόδιση της παράνομης εισαγωγής, εξαγωγής και μεταβίβασης της κυριότητας πολιτιστικών αγαθών».

Πρόκειται για τη Διακυβερνητική Επικουρική Επιτροπή της Σύμβασης του 1970, την προεδρία της οποίας ανέλαβε η Ελλάδα, για δύο έτη, το 2015 και το 2016, με τη διοργάνωση και διεθνών συναντήσεων, για το σκοπό αυτόν. Στο ίδιο πλαίσιο, υπήρξε και με πρωτοβουλία της Ελλάδας, σχετική απόφαση της Ολομέλειας της Γενικής Συνέλευσης του Ο.Η.Ε., για την επιστροφή ή απόδοση πολιτιστικών αγαθών στις χώρες προέλευσής τους, κατά τα έτη 2015 και 2018, όπου εμπεριέχεται, για πρώτη φορά και έμμεση παραπομπή στην επιστροφή των γλυπτών του Παρθενώνα.

Επομένως, οι διεθνείς οργανισμοί, που παρουσιάζουν ευρύ και σημαντικό έργο, στον τομέα της προστασίας της πολιτιστικής κληρονομιάς, ενισχύουν και ενθαρρύνουν τέτοιες προσπάθειες, όχι μόνο για την εδραίωση της αντίληψης ότι η αποτελεσματική προστασία προϋποθέτει τη διεθνή συνεργασία, αλλά και για τη διαμόρφωση και καθιέρωση των κοινά αποδεκτών κανόνων, που θα πρέπει να εφαρμόζονται, κατά την πρακτική της προστασίας αυτής. Όπως, άλλωστε, διακηρύσσεται, διαχρονικά, μέσα από πλήθος οδηγιών συστάσεων, αλλά και από τη διεθνή σύμβαση της UNESCO του 1972, για την προστασία της παγκόσμιας πολιτιστικής και φυσικής κληρονομιάς, αυτή η υποχρέωση είναι κοινή, καθώς η κληρονομιά αυτή είναι αναντικατάστατη και, ως εκ τούτου, θα πρέπει να προστατεύεται από τους κινδύνους, που την απειλούν, επιπλέον και εξαιτίας των ραγδαίων μεταβολών, που παρατηρούνται στις σημερινές κοινωνικοοικονομικές συνθήκες και τις επιπτώσεις της οικονομικής ανάπτυξης στη διατήρηση των μνημείων.

Βέβαια, από την άλλη, αν και όλα τα παραπάνω μοιάζουν προφανή και αυτονόητα, είναι η πρώτη φορά, στην πρόσφατη ιστορία, που η Ελλάδα, από ξεκάθαρη πολιτική επιλογή της Κυβέρνησης, φαίνεται υπόλογη, έναντι της διεθνούς κοινότητας για την ασέβεια και τη μη συμμόρφωση, σε κοινά αποδεκτούς κανόνες, ως προς την προστασία της πολιτιστικής κληρονομιάς, εντός της ίδιας της χώρας μας. Δεν εξηγείται, με κανένα ηθικό, λογικό και επιστημονικό επιχείρημα, η εμμονή της πολιτικής ηγεσίας του Υπουργείου και του ίδιου του Πρωθυπουργού, στην απόφαση για την καταστροφή, γιατί περί αυτού πρόκειται, των αρχαιοτήτων στον υπό κατασκευή Σταθμό Βενιζέλου του Μετρό Θεσσαλονίκης, αποκόπτοντας ένα σημαντικό κομμάτι της αρχαίας Πόλης από τη φυσική του θέση, μία Βυζαντινή Πομπηία, όπως υποστηρίζει η διεθνής επιστημονική κοινότητα. Φυσικά, η διεθνής κοινότητα υποστηρίζει και την επανένωση των γλυπτών του Παρθενώνα, αλλά αυτά είναι ακόμη πιο ψιλά γράμματα για τον Πρωθυπουργό, που υπονόμευσε, θεωρούμε, τη χώρα και ξεσήκωσε θύελλα αντιδράσεων, με την ασυλλόγιστη πρότασή του, για προσωρινό δανεισμό των γλυπτών από το Βρετανικό Μουσείο, το περασμένο Φθινόπωρο και παρά τις προ μηνών, το Σεπτέμβριο, συγκεκριμένα του 2019, εξαγγελίες της κυρίας Υπουργού, ότι θα ετοίμαζε γραπτό φάκελο για τη διεκδίκηση, προσπαθώντας, θεωρούμε, να μπαλώσει την αδιανόητη πρωθυπουργική πρόταση, που έδινε επιχειρήματα, στην απέναντι πλευρά. Κανένας φάκελος δεν έχει ετοιμαστεί, μέχρι σήμερα, οκτώ μήνες μετά. Τα δελτία τύπου του Υπουργείου για το θέμα, όπως αυτό, που εκδόθηκε ανήμερα της Παγκόσμιας Ημέρας Πολιτισμού, 29 Μαΐου, εξαντλούνται στις επιστολές, που απέστειλαν στην Υπουργό, οι διεθνείς επιτροπές επανένωσης των γλυπτών, χωρίς να αναφέρει λέξη για τις ενέργειες και τα πεπραγμένα της ίδιας της Υπουργού Πολιτισμού στο επίμαχο ζήτημα, από τότε, που ανέλαβε τα καθήκοντά της.

Η ίδια η Κυβέρνηση, που, κατά τα άλλα, θέλει να εμφανίζεται, ότι διεκδικεί τις κλεμμένες αρχαιότητες, παραβιάζει, απροκάλυπτα και με περισσό θεσμικό θράσος, τόσο το Σύνταγμα και τον αρχαιολογικό νόμο, όσο και τις σχετικές διεθνείς συμβάσεις, που έχει υιοθετήσει η χώρα μας, για την προστασία της αρχαιολογικής κληρονομιάς, δημιουργώντας πλήθος αρνητικών παραδειγμάτων, μέσα σε μόλις 10 μήνες διακυβέρνησης. Σήμερα, το 2020, οι αποφάσεις για αποχαρακτηρισμούς μνημείων, όπως η ΠΥΡΚΑΛ, ας πούμε και για αποσπάσεις σπουδαίων και μοναδικών αρχαιοτήτων, όπως η περίπτωση του Μετρό Θεσσαλονίκης και των Δεσμωτών του Φαλήρου από τον φυσικό τους χώρο, δίνουν και παίρνουν, χωρίς ενδοιασμούς. Άραγε, τι να πούμε εδώ, είναι εξυπηρέτηση ιδιωτικών συμφερόντων; Έτσι, μάλλον αποδεικνύεται.

Όμως, τέτοιες θλιβερές πολιτικές επιλογές, αφήνουν ανεπανόρθωτα εκτεθειμένη, δυστυχώς, όχι μόνο κυρία Μενδώνη και την Κυβέρνηση, αλλά την ίδια τη χώρα, που χάνει σε αξιοπιστία και μοιάζει να συρρικνώνεται το πολιτισμικό της αποτύπωμα. Γιατί, το πολιτισμικό αποτύπωμα μιας χώρας δεν αρκείται και δεν εξαντλείται, μόνο στις διεθνείς σχέσεις, στην πολιτιστική διπλωματία και στις Κυρώσεις συμφωνιών, όπως η σημερινή, που είναι θεμιτές και αναγκαίες. Έχει να κάνει με τη μέριμνα μιας χώρας, για τη συνεχή αναβάθμιση του πολιτιστικού της περιβάλλοντος και την προστασία του στο διηνεκές. Τέτοιες πολιτικές, σίγουρα, δεν είναι ούτε τα αντιπεριβαλλοντικά νομοσχέδια, που ψηφίζονται εσπευσμένα, εν μέσω πανδημίας, ούτε οι χαριστικές ρυθμίσεις για το Ελληνικό και το καζίνο του, που λανσάρεται από την Κυβέρνηση, ως νέος Παρθενώνας, ούτε κυρίως οι ανερμάτιστες πολιτικές επιλογές, που έχουν γίνει και αφορούν το πρώτο μνημείο της χώρας, την Ακρόπολη και τον περιβάλλοντα χώρο της. Πολιτικές επιλογές, που, δυστυχώς, υποβαθμίζουν, συνεχώς, το μνημείο και υποτιμούν τους ιστορικούς του συμβολισμούς. Πολιτικές επιλογές, που ξεκίνησαν με το ευτελιστικό αίτημα δανεισμού των κλεμμένων γλυπτών του Παρθενώνα, διά στόματος του Πρωθυπουργού, εξελίχτηκαν με τον Παρθενώνα να γίνεται αγοραίο προϊόν, χωρίς καμία διαδικασία, σε διαφημιστικές ετικέτες αναψυκτικών, με αδιανόητες δικαιολογίες, διά στόματος της Υπουργού Πολιτισμού και συνεχίστηκαν, με την πρωτοφανή είσοδο ιδιωτών στο κορυφαίο μνημείο της χώρας, διά του περιβόητου ανελκυστήρα και τα ντροπιαστικά ικριώματα, που τοποθετήθηκαν, στον ιερό βράχο, προκαλώντας καταγγελίες, επιθεώρηση του ΣΕΠΕ και εισαγγελική έρευνα. Κορυφώθηκαν δε, οι πολιτικές υποβάθμισης του κορυφαίου μνημείου της χώρας, με τις μεθοδεύσεις της πολιτικής ηγεσίας του Υπουργείου, που άρχισε, ξαφνικά, να ανεβοκατεβάζει τα αντισυνταγματικά ύψη των πολυκατοικιών, νοτίως της Ακρόπολης, σε συνεδρίαση του ΚΑΣ, που έσπευσε να προγραμματίσει τις 24/4/2020, για το θέμα, δηλαδή, δύο μέρες, μόλις, πριν δημοσιευτούν οι αποφάσεις του ΣτΕ για το επίμαχο ζήτημα. Δύο αποφάσεις, που, εν τέλει, σας υποδεικνύουν, με πάταγο, κυρία Υπουργέ, το δρόμο της νομιμότητας για την προστασία του μνημείου.

Κλείνοντας και ευχαριστώ πολύ για την ανοχή σας, κύριε Πρόεδρε, για να επανέλθω στη σημερινή Κύρωση, θα ήθελα να υπενθυμίσω ότι η χώρα μας διατηρούσε, στο παρελθόν, υψηλό επίπεδο συνεργασίας, σε διεθνή και περιφερειακά θέματα, με το Περού, μια χώρα, με σπουδαία κληρονομιά, στο πλαίσιο του Ο.Η.Ε. και άλλων διεθνών οργανισμών, σε διάφορα διεθνή βήματα. Το Περού συμμετείχε, άλλωστε, στο φόρουμ των αρχαίων πολιτισμών, AC forum, που συστάθηκε, στην Αθήνα, τον Απρίλιο του 2017, κατόπιν πρωτοβουλίας του Έλληνα Υπουργού Εξωτερικών, με τον Κινέζο ομόλογό του. Με τη διακήρυξη των Αθηνών, το Περού είχε εκφράσει, μάλιστα, ετοιμότητα, για να φιλοξενήσει την ετήσια διάσκεψη του φόρουμ, για το 2020. Επίσης, η πολιτιστική παρουσία μας, στο Περού, ήταν διαρκής και μέσω της υλοποίησης εκδηλώσεων, που διοργάνωσε, η Πρεσβεία μας, κάθε χρόνο, με τη συνδρομή της Διεύθυνσης Μορφωτικών Σχέσεων του ΥΠΕΞ, με στόχο την προώθηση του σύγχρονου πολιτισμού.

Αναμένουμε, επομένως, να δούμε περαιτέρω αναβάθμιση αυτής της συνεργασίας και συνέχιση αυτών των πρωτοβουλιών, τόσο στον τομέα του αρχαίου όσο και στο πεδίο του σύγχρονου πολιτισμού, παρόλο, που, δυστυχώς, τόσο η προώθηση του σύγχρονου πολιτισμού της χώρας,

όσο και η στήριξη των ανθρώπων, που τον υπηρετούν, φαίνεται να υποτιμάται, διαρκώς και να μην αποτελεί προτεραιότητα για την Κυβέρνηση σας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Βαγενά να τοποθετηθεί για τη δεύτερη Κύρωση.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Καλησπέρα. Θα ήθελα να σας ρωτήσω, ποιος επέλεξε να είναι μόνο η μία Εισηγήτρια, παρούσα στην αίθουσα και όχι και εγώ, γιατί εγώ είχα την εντύπωση ότι όλοι θα είμαστε στην Επιτροπή, μέσω τηλεδιάσκεψης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ακούστε, οι Βουλευτές συμμετέχουν μέσω τηλεδιάσκεψης. Από κάθε Κοινοβουλευτική Ομάδα ορίζονται 3 Βουλευτές, οι οποίοι μπορούν να συμμετέχουν στη συνεδρίαση, διά ζώσης.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Είμαι Εισηγήτρια, όχι απλώς ομιλήτρια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Στους τρεις Βουλευτές είναι ο Εισηγητής, ένας Βουλευτής και ο Κοινοβουλευτικός Εκπρόσωπος, που μπορεί να συμμετάσχει, συνεπώς, με την Κοινοβουλευτική Ομάδα του ΣΥ.ΡΙΖ.Α. θα πρέπει να συνεννοηθείτε. Η δική σας Κοινοβουλευτική Ομάδα σας έχει ενημερώσει και αυτή ορίζει το ποιοι Βουλευτές θα συμμετάσχουν διά ζώσης στην Επιτροπή και ποιοι όχι, ούτε το Προεδρείο της Επιτροπής, ούτε οι Υπηρεσίες της Βουλής, ούτε η Διάσκεψη των Προέδρων.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Σε αυτή την Επιτροπή, δεν είμαι απλά Βουλευτής, είμαι η Εισηγήτρια σε μια από τις δύο Κυρώσεις.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Βαγενά, η Κοινοβουλευτική σας Ομάδα σας έχει ενημερώσει ότι είστε Εισηγήτρια, συνεπώς, η Κοινοβουλευτική σας Ομάδα γνωρίζει - τα έχουμε συζητήσει στη Διάσκεψη των Προέδρων - ότι ο Εισηγητής συμμετέχει διά ζώσης στην Αίθουσα της Γερουσίας. Θέλω να ξέρετε το εξής, για να σας βοηθήσω και να σας υποστηρίξω, θα πρέπει να συνεννοηθείτε με τη δική σας Κοινοβουλευτική Ομάδα, για αυτό το θέμα, εκεί είναι η λύση.

Κυρία Βαγενά, έχετε το λόγο.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Συζητάμε, σήμερα, για μία Διεθνή Σύμβαση, για την Κύρωση ενός προγράμματος, που αφορά τη συνεργασία, στο πεδίο του Πολιτισμού, ανάμεσα στη χώρα μας και τη Δημοκρατία της Αρμενίας.

Πρόκειται, στην ουσία, για ένα πρόγραμμα, που θα ευνοήσει την αμοιβαία και εις βάθος γνωριμία της κουλτούρας, της ιστορίας και της σύγχρονης καλλιτεχνικής δημιουργίας, των δύο χωρών.

Μια εξαιρετική ευκαιρία, για να έρθουν κοντά οι δύο λαοί, που μοιράζονται, πολλά και πρωτίστως, τη νωπή ιστορική μνήμη του ξεριζωμού και της προσφυγιάς, που βίωσαν, κατά τη Μικρασιατική καταστροφή.

Σε αυτό το σημείο της τοποθέτησής μου, θα ήθελα να πω, πως προσωπικά και έχοντας ερμηνεύσει επί 20 χρόνια τον ρόλο της Αγγέλας Παπάζογλου, μιας Μικρασιάτισσας, αισθάνομαι μια ιδιαίτερη σύνδεση, σαν να είμαι κι εγώ ένα κομμάτι των ξεριζωμένων από τον Πόντο και τη Μικρά Ασία και την Αρμενία, λαών, γιατί τον ξεριζωμό, όποιος λαός κι αν τον βιώνει, είναι το ίδιο πικρός, πάντα.

Είναι πολλοί οι Έλληνες της Αρμενίας και πολλοί οι Αρμένιοι, στην Ελλάδα.

Η συμβίωση των αυτών των δύο λαών, υπάρχει εδώ και πολλά χρόνια, τώρα. Οι δύο είναι αρχαίοι λαοί, οι Αρμένιοι και οι Έλληνες, συνυπήρξαν, επί αιώνες.

Η παλαιότερη ελληνική αναφορά στην Αρμενία, είναι από τον Εκαταίο τον Μιλήσιο, το 525π.χ. και μάλιστα, υπάρχει η υπόθεση από γλωσσολόγους, ότι η αρμενική και η ελληνική γλώσσα μοιράζονται ένα κοινό πρόγονο ινδοευρωπαϊκής προέλευσης. Λόγω των ισχυρών πολιτιστικών, θρησκευτικών και πολιτικών δεσμών, μεταξύ των δύο χωρών, η Αρμενία και η Ελλάδα διατηρούν άριστες διπλωματικές σχέσεις.

Το πρόγραμμα αυτό, για τη συνεργασία στο πεδίο του Πολιτισμού, έρχεται να δώσει τη δυνατότητα στις δύο χώρες, να αξιοποιήσουν, στο μέγιστο, αυτούς τους δεσμούς, ενθαρρύνοντας τη γνώριμη, όχι μόνο, με την πολιτιστική κληρονομιά της καθεμιάς, αλλά και με τη σύγχρονη παραγωγή σε όλους τους τομείς του Πολιτισμού, θέτοντας τις βάσεις για νέες συμπράξεις και νέες αφετηρίες.

Στη σύγχρονη γεωπολιτική αστάθεια της ευρύτερης περιοχής μας, με δυστυχώς τα ανοικτά θέματα με τη γείτονα Τουρκία, που, καθημερινά, μας θυμίζει, με τις ενέργειες της, είναι πολύ σημαντικό να χτίσουμε σχέσεις μορφωτικές και πολιτιστικές, με μία χώρα, που είναι παραδοσιακά σύμμαχός μας, η οποία έχει υποστεί αντίστοιχα δεινά με την Ελλάδα, από το τουρκικό έθνος και που συνορεύει με την Τουρκία, στα ανατολικά.

Πολιτιστικές σχέσεις, λοιπόν, μπορεί να είναι μια μικρή φλόγα υπόμνησης της κοινής μας ιστορίας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Βαγενά.

Επειδή είστε η μόνη Εισηγήτρια, που έχουμε την εισήγησή σας από απόσταση, θα ήθελα να σας ρωτήσω και να μας πείτε στο μικρόφωνο, τι ψηφίζετε σε σχέση με την Κύρωση. Οι υπόλοιποι Εισηγητές θα ψηφίσουν στο τέλος.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Επειδή είμαι φωτογενής φαίνεται, ότι, με έβγαλαν από την τηλεόραση με τηλεδιάσκεψη.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα μας πείτε τι ψηφίζετε για την Κύρωση; Είναι ναι;

**ΑΝΝΑ ΒΑΓΕΝΑ (Εισηγήτρια της Μειοψηφίας):** Ναι. Μπορώ να πω κάτι ακόμη, κύριε Πρόεδρε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Βεβαίως, σας ακούμε.

**ΑΝΝΑ ΒΑΓΕΝΑ (Εισηγήτρια της Μειοψηφίας):** Επειδή είναι η κυρία Υπουργός Πολιτισμού, αν βλέπω καλά, θα ήθελα να προσθέσω και το εξής.

Θα ήθελα να την παρακαλέσω να επισπεύσει τα μέτρα για την ενίσχυση του θεάτρου, γιατί ξέρει και η ίδια πραγματικά το πόσο αναγκαία είναι, ιδιαίτερα, μετά από τους δυόμισι μήνες καραντίνας των θεάτρων, που αναγκαστικά σταματήσαμε τη λειτουργία μας. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βέττα Καλλιόπη, Γκαρά Αναστασία (Νατάσα), Ζειμπέκ Χουσεΐν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Τζάκρη Θεοδώρα, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ, κυρία Βαγενά.

Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κύριε Πρόεδρε, κυρίες και κύριοι συνάδελφοι, κυρία Υπουργέ, συζητάμε, σήμερα, στην Επιτροπή μας, την κύρωση δύο πολύ σημαντικών διεθνών συμφωνιών για τη χώρα μας, στον χώρο του πολιτισμού και, συγκεκριμένα, δύο κυρώσεις με το Περού και την Αρμενία, αντίστοιχα.

Πιο συγκεκριμένα, με το σχέδιο νόμου, κυρώνεται και αποκτά αυξημένη τυπική ισχύ, σύμφωνα με το άρθρο 28 του Συντάγματος, η Συμφωνία μεταξύ Ελλάδας και Περού, για την πρόληψη κλοπής και παράνομης ανασκαφής, καθώς και της παράνομης εισαγωγής, εξαγωγής, διακίνησης και μεταβίβασης πολιτιστικών αγαθών και την απόδοσή τους, φυσικά, στη χώρα προέλευσης.

Αγαπητοί συνάδελφοι, η παράνομη διακίνηση των πολιτιστικών αγαθών αποτελεί ένα τεράστιο πρόβλημα, διότι οι αρχαιολογικοί μας θησαυροί και οι θησαυροί της πατρίδας μας συχνά αποτελούν αντικείμενο κλοπών και παράνομων διακινήσεων στο εξωτερικό, που αποτελεί και μία προσφιλή αγορά. Στο πλαίσιο, λοιπόν, αυτό, οι διμερείς συμφωνίες, με άλλες χώρες, σε συνδυασμό με την ισχύουσα εθνική νομοθεσία και το διεθνές δίκαιο, μπορούν να προσφέρουν πολλά. Θυμίζω το Μνημόνιο Συνεργασίας, που κυρώθηκε πρόσφατα στη Βουλή, μεταξύ Ελλάδας και Αμερικής, για εισαγωγικούς προορισμούς σε ελληνοαρχαιολογικό και φυσικά το εκκλησιαστικό εθνολογικό υλικό, με στόχο την αποτροπή της παράνομης διακίνησης.

Αγαπητοί συνάδελφοι, η Συμφωνία Συνεργασίας με το Περού υπεγράφη στις 15/12/2015 και έρχεται για κύρωση, μετά από πέντε χρόνια. Αυτό ας κρατηθεί, ιδιαίτερα από τους συναδέλφους του ΣΥ.ΡΙΖ.Α., γιατί οι πρώην συνάδελφοι των ΑΝ.ΕΛ. απουσιάζουν.

Η Σύμβαση αυτή, λοιπόν, των δύο χωρών αφορά την αμοιβαία συνδρομή και συνεργασία τους στον εντοπισμό των πολιτιστικών αγαθών, που έχουν κλαπεί και, επιπλέον, έχουν παράνομα ανασκαφεί και εξαχθεί στο εξωτερικό και σήμερα διακινούνται, παρανόμως, σ’ αυτό, όπως, επίσης και για την αποτροπή εισόδου στο έδαφος των δύο χωρών πολιτιστικών αγαθών, που δε διαθέτουν άδεια εισαγωγής. Έτσι, λοιπόν, διασφαλίζεται πως σε περίπτωση, που κάποιο πολιτιστικό αγαθό γίνει αντικείμενο παράνομης εξαγωγής και διακίνησης, αυτό θα κατάσχεται και η χώρα, στην οποία ανήκει, θα μπορεί, μέσω της διπλωματικής οδού, να ζητήσει την ανάκτησή του και την επιστροφή του και αυτό είναι το πλέον σημαντικό. Πρέπει, επίσης, να τονιστεί ότι τα αγαθά αυτά επιστρέφονται, μέσω της Σύμβασης, στη χώρα από την οποία αφαιρέθηκαν παρανόμως και απαλλάσσονται από φόρους και τελωνειακούς δασμούς. Μάλιστα, εδώ θα πρέπει να τονιστεί, επίσης, για άρση κάθε αμφισβήτησης και για τη μεγαλύτερη δυνατή σαφήνεια και ότι στη Συμφωνία περιλαμβάνεται και παράρτημα, με κατάλογο όσων θεωρούν οι δύο χώρες πολιτιστικά αγαθά. Αυτά είναι, μεταξύ άλλων, τα αρχαιολογικά, τα παλαιοντολογικά, τα καλλιτεχνικά, τα ιστορικά και πολιτιστικά αντικείμενα της πολιτιστικής κληρονομιάς των δύο χωρών. Η καταγραφή αυτή γίνεται, αγαπητοί συνάδελφοι, και πραγματοποιείται, σε συνάρτηση με τη Διεθνή Σύμβαση της UNESCO του 1970 και αφορά την καταπολέμηση της κλοπής και παράνομης εμπορίας πολιτιστικών αγαθών. Μάλιστα, θα έλεγα εδώ, για την επίτευξη των σκοπών της Σύμβασης, προβλέπεται ότι τα μέρη μπορούν να ανταλλάσσουν πληροφορίες και τεχνογνωσία, οι οποίες να αφορούν και συγκεκριμένα περιστατικά κλοπής, παράνομης εισαγωγής και διακίνησης πολιτιστικών αγαθών, που εντοπίζονται, από αστυνομικές και τελωνειακές αρχές. Προβλέπονται, επίσης, ανταλλαγές επισκέψεων προσωπικού, μεταξύ των δύο χωρών, σε τακτική βάση, με στόχο την καλύτερη εκπαίδευσή τους σε θέματα, που αφορά την προστασία πολιτιστικών αγαθών, με τα σύγχρονα δεδομένα.

Αγαπητοί συνάδελφοι, περνάω στη δεύτερη Κύρωση του προγράμματος συνεργασίας, μεταξύ της χώρας μας και της Αρμενίας, τη συνεργασία στο πεδίο πολιτισμού, για τα έτη 2016 – 2020.

Είναι αλήθεια, αγαπητοί συνάδελφοι, ότι τους δύο λαούς τους συνδέουν παραδοσιακοί δεσμοί φιλίας και η παρούσα Συμφωνία αποτελεί αποτέλεσμα και επιστέγασμα των καλών σχέσεων των δύο χωρών. Μάλιστα, εδώ να τονιστεί ότι το πρόγραμμα της συνεργασίας, μεταξύ των δύο χωρών, αποτελεί συνέχεια της Συμφωνίας, μεταξύ των δύο χωρών, για συνεργασία στους τομείς της εκπαίδευσης, του πολιτισμού και της επιστήμης, που υπεγράφη, στο Ερεβάν στις 16/12/1994 από την τότε κυβέρνηση του ΠΑ.ΣΟ.Κ., του Ανδρέα Παπανδρέου, ενός ηγέτη, που έχτισε φιλίες και συμμαχίες, που μας έκαναν περήφανους και αποδείχτηκαν χρήσιμες για τη χώρα μας, στη συνέχεια.

Το πρόγραμμα συνεργασίας Ελλάδας – Αρμενίας, είναι ένα πρόγραμμα συνεργασίας, που στοχεύει στην ενδυνάμωση των καλών σχέσεων των δύο χωρών και στη διάδοση γνώσης, σχετικά με την ιστορία και τον πολιτισμό των δύο χωρών. Να σημειώσω, βέβαια, ότι τούτο υπεγράφη στις 15.3.2016 και αφορά, καταρχήν, την περίοδο 2016-2020. Κι όμως, έρχεται προς κύρωση, μόλις τον Ιούνιο του 2020. Άρα, οι ευθύνες του ΣΥΡΙΖΑ πολλές, για την αργοπορία.

Ωστόσο, θα έλεγα και συγκριμένα, με το παρόν πρόγραμμα, τα μέρη συμφωνούν για την πολυεπίπεδη συνεργασία τους, στο χώρο του πολιτισμού. Η συνεργασία αυτή υλοποιείται, με την υποστήριξη της συμμετοχής καλλιτεχνών και ειδικών στον κινηματογράφο, οπτικοακουστικά και από τις δύο χώρες σε διεθνή φεστιβάλ, παραστάσεις και εκδηλώσεις. Τις συνεργασίες στον τομέα του θεάτρου, τη διοργάνωση συναυλιών και καλλιτεχνικών παραστάσεων, τη συμμετοχή μουσικών συνόλων και σολιστών, σε διεθνή καλλιτεχνικά φεστιβάλ, που διοργανώνονται, από τις δύο χώρες. Τη διοργάνωση εκθέσεων αρχαίας και σύγχρονης τέχνης, τη συνεργασία στη λαϊκή τέχνη, τη συνεργασία στον τομέα της έρευνας, της αρχαιολογίας, της προστασίας της πολιτιστικής μας κληρονομιάς και ιστορικής κληρονομιάς, της διατήρησης των ιστορικών μνημείων, τη συνεργασία μεταξύ των βιβλιοθηκών.

Δηλαδή, αγαπητοί συνάδελφοι, πρόκειται για μια συνεργασία, που καταλαμβάνει πολλούς διαφορετικούς πολιτιστικούς τομείς. Είναι σημαντικό, τέλος, ότι οι δύο χώρες θα υποστηρίζουν τη συνεργασία αυτή, στα πλαίσια της UNESCO και των εθνικών επιτροπών, στον τομέα του πολιτισμού και της προστασίας και ανάδειξης της πολιτιστικής κληρονομιάς.

Αγαπητοί συνάδελφοι, ο πολιτισμός δένει άρρηκτα, με τις μοναδικές φυσικές ομορφιές της χώρας μας. Ήλιος και φως και απέραντο γαλάζιο, όπως λέμε όλοι, που μοναδικά συνδέει τον Ελύτη, με τον Όμηρο και αναδεικνύει την Ελλάδα, σε ομφαλό της γης. Γι’ αυτό, αγαπητοί συνάδελφοι, επιβάλλεται και πρέπει, με κάθε τρόπο, να προστατέψουμε την πολιτιστική μας κληρονομιά - και είναι χρέος όλων μας - από κάθε είδους επιβουλή, δολιοφθορά, κλοπή και παράνομες εκσκαφές. Παράλληλα, όμως, πρέπει να είμαστε και αρωγοί σε κάθε συνεργασία, που ζητείται, για την προβολή και παρουσίαση των πολιτικών μας αγαθών, στα πέρατα της οικουμένης.

Κυρία Υπουργέ, αγαπητοί συνάδελφοι, όλοι συμφωνούμε. Ο Τουρισμός, για όλους μας, είναι η βαριά μας βιομηχανία. Νομίζω, δεν χωρά καμία άλλη κουβέντα, πάνω σε αυτό. Όμως, ο πολιτισμός είναι η ελκυστική μας πρόταση, με τους αρχαιολογικούς μας χώρους, τα μουσεία μας, τα μοναδικά μας εκθέματα, τους ιστορικούς τόπους, τα ιστορικά μας μνημεία.

Αγαπητοί συνάδελφοι, το Κίνημα Αλλαγής ψηφίζει θετικά και στα δύο νομοσχέδια, που συνεισφέρουν στην προστασία της πολιτιστικής μας κληρονομιάς, στην ενδυνάμωση των διεθνών σχέσεων της χώρας μας, τη συνεργασία, την προώθηση των πολιτιστικών δραστηριοτήτων. Αυτό πρέπει να διέπει όλους μας και θεωρώ ότι ο πολιτισμός είναι υπέρβαση και απαιτεί εθνική συνεννόηση και εθνική ομοψυχία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ τον κ. Κωνσταντόπουλο και για τη διάρκεια του χρόνου του.

Τον λόγο έχει η Ειδική Αγορήτρια του Κομμουνιστικού Κόμματος Ελλάδας, η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Σε σχέση με τις δύο Συμφωνίες, που έρχονται προς ψήφιση, επισημαίνουμε, όντως, ότι έρχονται για συζήτηση στη Βουλή, με αρκετή καθυστέρηση, σε σχέση με το χρόνο της υπογραφής τους. Ξεκινώντας από την Συμφωνία για τη συνεργασία στον πολιτισμό με την Αρμενία, είναι χαρακτηριστικό ότι ενώ υπογράφηκε το Μάρτιο του 2016, λήγει σε λίγους μήνες, στις 31.12.2020. Θα εκθέσω και κάποια ερωτήματα για τη μέχρι τώρα εξέλιξη της.

Επί της ουσίας, δεν έχουμε αντίρρηση στο να υπογράφονται διμερείς συμβάσεις για συνεργασία στα ζητήματα του Πολιτισμού. Το θέμα, βέβαια, είναι, κατά πόσο στο τελικό αποτέλεσμα της συνεργασίας αυτής, αντανακλώνται, πράγματι, οι σχετικές διακηρύξεις, περί προσέγγισης των δύο λαών και εδραίωση της φιλίας μεταξύ τους ή αξιοποιούνται, αν θέλετε, αυτού του είδους οι Συμφωνίες, για να ωφελούνται μέσω αυτών, ορισμένες επιχειρήσεις, που δραστηριοποιούνται, στο χώρο του Πολιτισμού. Το κείμενο της Συμφωνίας είναι προσεγμένο, βέβαια και δεν προκύπτουν τέτοιου είδους ζητήματα.

Ωστόσο, επειδή πέρασαν τέσσερα χρόνια από την υπογραφή της, μέχρι να έρθει προς επικύρωση στην Ελληνική Βουλή, θεωρούμε, ότι έτσι όπως είναι διατυπωμένη η Σύμβαση, η επικύρωσή της, ουσιαστικά, δεν ήταν αναγκαία προϋπόθεση, για να τεθεί σε ισχύ.

Επομένως, θα επικυρωθεί μια Συνθήκη, η οποία θεωρούμε, ότι πρέπει να έχει ήδη δώσει κάποια αποτελέσματα. Και επειδή το Πρόγραμμα είναι αρκετά γενικόλογο, εκ πρώτης όψεως, δεν έχουμε αντιρρήσεις, ωστόσο, θα θέλαμε να ξέρουμε πιο συγκεκριμένα πράγματα.

Κατ’ αρχάς, κατά πόσο έχει μέχρι σήμερα υλοποιηθεί μέρος του Προγράμματος αυτού. Αν υπάρχουν από αυτό συμπεράσματα, αν έχει βγάλει η Κυβέρνηση, μέχρι σήμερα, συμπεράσματα, από την υλοποίηση του Προγράμματος και ποια είναι τα στοιχεία, που δείχνουν ότι το Πρόγραμμα αυτό είναι επωφελές και για τους δύο λαούς. Επίσης, αν έχει εκφραστεί, αντίστοιχα, γνώμη της Δημοκρατίας της Αρμενίας, για τη συγκεκριμένη λειτουργία της Συμφωνίας. Και βέβαια, επειδή η επικύρωση της Συμφωνίας αυτής έρχεται προς ψήφιση, ουσιαστικά, λίγους μήνες, πριν την λήξη της, αν υπάρχει πρόθεση και από την Ελληνική Κυβέρνηση, αλλά και από την Δημοκρατία της Αρμενίας να ανανεωθεί η ισχύς του Προγράμματος αυτού ή αν πρόκειται να αντικατασταθεί με κάποιο άλλο. Αν υπάρχει, τέλος πάντων, κάποιο είδος σχεδιασμού από τη μεριά του Υπουργείου, θα θέλαμε να γνωρίζουμε και για την τοποθέτησή μας.

Τώρα, σε σχέση με την Συμφωνία, μεταξύ της Ελλάδος και του Περού, για την πρόληψη της κλοπής. Και σ’ αυτήν, κατ’ αρχήν, θα συμφωνήσουμε, ότι τέτοιου είδους διμερείς Συμφωνίες μπορούν, κατά ένα μέρος, να συμβάλουν στον περιορισμό της παράνομης διακίνησης θραυσμάτων ακίνητων μνημείων και κινητών μνημείων της πολιτιστικής κληρονομιάς ή έργων τέχνης.

Βέβαια, δεν θεωρούμε, σε καμία περίπτωση, ότι από μόνες τους οι Συμφωνίες αυτές είναι επαρκείς. Θεωρούμε αναγκαίο να επισημάνουμε ότι παρά τα μέτρα, που καλώς παίρνονται, αυτά δεν μπορούν να εξαλείψουν, ουσιαστικά, το πρόβλημα της εμφάνισης τέτοιου είδους μορφών εγκληματικότητας. Γιατί αυτού του είδους τα εγκλήματα δεν δημιουργούνται από το πουθενά. Είναι, ουσιαστικά, αποτέλεσμα της εμπορευματοποίησης, που επικρατεί, σε όλες τις σφαίρες της κοινωνικής δραστηριότητας, που, πραγματικά, απλώνεται, σαν πανούκλα και αγγίζει και τα μνημεία του Πολιτισμού. Μετατρέπει, ουσιαστικά, κάθε αξία χρήσης σε εμπορευματική αξία, με στόχο, βέβαια, την αποκόμιση κέρδους.

Θεωρούμε ότι για τέτοιου είδους εγκλήματα, φταίει το Χρηματιστήριο της Τέχνης και οι μεγάλοι δημοπράτες, που το χειραγωγούν. Είναι αυτά, που δημιουργούν, αν θέλετε, και τα ερεθίσματα, για να εμφανίζονται τέτοιου είδους φαινόμενα. Και, βέβαια, δεν μπορούν αυτά να εκλείψουν, όσο διατηρείται η βάση, που γεννά την εμπορευματοποίηση, που είναι και η βαθύτερη αιτία αυτών των φαινομένων, όσο συνεχίζει να υπάρχει το καπιταλιστικό σύστημα, που λερώνει ουσιαστικά ό,τι αγγίζει, ακόμα και αυτές τις υψηλότερες αξίες. Και θεωρούμε ότι τέτοιου είδους φαινόμενα θα συνεχίζονται, παρά τα μέτρα, που παίρνονται και με τέτοιου είδους συνεργασίες, μέχρις ότου οι λαοί αποφασίσουν να πάρουν τις τύχες στα χέρια τους. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς την κυρία Κομνηνάκα.

Το λόγο έχει η Ειδική Αγορήτρια της Ελληνικής Λύσης, η κυρία Σοφία- Χάιδω Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Και πάλι σας ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι. Συζητούμε σήμερα την Κύρωση, αρχικά της Συμφωνίας μεταξύ της Ελληνικής Δημοκρατίας και της Δημοκρατίας του Περού, για την πρόληψη της κλοπής, της παράνομης ανασκαφής και της παράνομης εισαγωγής – εξαγωγής, διακίνησης ή μεταβίβαση κυριότητας πολιτιστικών αγαθών και την απόδοσή τους στη χώρα προέλευσης.

Πρόκειται, επί της ουσίας, για μια τυπική διαδικασία, η οποία έρχεται ενώπιόν μας, σε συνέχεια των υπογραφών, που είχαν τεθεί από τους πρέσβεις των δύο δημοκρατιών, στις 15 Δεκεμβρίου του 2015. Περίπου, δηλαδή, πέντε χρόνια πριν. Προς τι η καθυστέρηση;

Μέσω της παρούσης Συμφωνίας, επιχειρείται, ως επί το πλείστων, η ενίσχυση του αγώνα, που βρίσκεται, συνεχώς, σε εξέλιξη κατά της αρχαιοκαπηλίας, η οποία και αποτελεί τη μάστιγα της Ελληνικής πολιτιστικής κληρονομιάς. Πρόκειται για τη χειρότερη μορφή της αρχαιοκλοπής, καθώς προξενείται ανεπανόρθωτη ζημιά στα αντικείμενα, ενώ παράλληλα, μιλάμε για κλοπή της ιστορίας του τόπου, με αποτέλεσμα να υπονομεύεται η γνώση, η επιστήμη και ο πολιτισμός της περιοχής, όπου τελείται. Πόσοι αρχαίοι θησαυροί περιμένουν υπομονετικά την αρχαιολογική σκαπάνη, αλλά αντ’ αυτού καταλήγουν στα χέρια επιτήδειων, στη χώρα μας; Η λαθροεκσκαφή, η αρχαιοκαπηλία και οι τυμβωρύχοι, δεν έχουν ούτε εθνικότητα, ούτε θρησκεία, ούτε συνείδηση.

Τα συχνά περιστατικά, ωστόσο, μας υπενθυμίζουν, ότι η αρχαιοκαπηλία δεν είναι μια παλιάς κοπής τακτική, που μπορούσε κανείς να συναντήσει, παλαιότερα, στην Ελλάδα. Σήμερα, υπάρχουν όχι μόνο μεμονωμένες περιπτώσεις, αλλά και οργανωμένες σπείρες. Η Ελλάδα θεωρείται παράδεισος των διεθνών αρχαιοκαπηλικών κυκλωμάτων. Θεωρείται και χρόνια τώρα, αποκαλείται «σταυροδρόμι αρχαιοκαπήλων» και αυτό πρέπει να σταματήσει.

Σε αυτό που πρέπει να εστιάσουμε είναι και η ευαισθητοποίηση των πολιτών σ’ αυτό το κρίσιμο ζήτημα, ούτως ώστε να ενημερώνουν τις αρχές, αν εντοπίζουν ύποπτες κινήσεις. Έτσι, φαίνεται ότι από το πρώτο άρθρο της Συμφωνίας, θα παρέχεται αμοιβαία συνδρομή από τα συμβαλλόμενα μέρη, προκειμένου να εντοπίζονται και να ανακτώνται τα πολιτιστικά αγαθά, που έχουν κλαπεί, ανασκαφεί ή εξαχθεί παράνομα, από την επικράτεια καθενός από τα μέρη.

Θα θέλαμε, όμως, να μάθουμε ποια θα είναι τα απαραίτητα έγγραφα, τα οποία θα προσδιορίζουν την πολιτιστική κληρονομιά του αιτούντος μέρους. Τα μέρη λαμβάνουν υπόψη τους το άρθρο 1, της Συμβάσεως της UNESCO, του 1970, ως προς τα μέτρα, που πρέπει να ληφθούν, σχετικά με την απαγόρευση και την παρεμπόδιση της παράνομης εξαγωγής - εισαγωγής και μεταβιβάσεως κυριότητος, αλλά και συμφωνούν στην αμοιβαία ανταλλαγή πληροφοριών, ως προς την παράνομη διακίνηση πολιτιστικών αγαθών. Το κόστος, που, πιθανώς, θα ανακύψει από την αμοιβαία αυτή ανταλλαγή πληροφοριών, ιδίως από τις ανταλλαγές και την εκπαίδευση του προσωπικού των μερών, στον τομέα της πρόληψης, της παράνομης κυκλοφορίας, της απόδοσης και της επιστροφής των πολιτιστικών αγαθών, στις χώρες προέλευσης, πώς ακριβώς θα καλυφθεί;

Δεν γίνεται να μην επισημάνουμε την αοριστία, η οποία προκύπτει από το άρθρο 5, σχετικά με την τροποποίηση της υπό συζήτηση Συμφωνίας. Για ποιους λόγους, όμως, μπορεί να τροποποιηθεί και πώς καθορίζονται οι όροι της ενδεχόμενης τροποποιήσεως;

Ομοίως, η ίδια αοριστία φαίνεται και στον τομέα της επίλυσης των διαφωνιών, μέσω διαβουλεύσεως. Σε περίπτωση, που δεν ευδοκιμήσουν αυτές οι διαβουλεύσεις, τι ακολουθεί; Δεν φαίνεται να υπάρχει σχετική πρόβλεψη. Ο τρόπος, με τον οποίο λύεται η Συμφωνία, φαίνεται εντελώς χαλαρός. Τόσο, που μας κάνει να απορούμε, γιατί ακριβώς συμβάλλονται τα μέρη, αν μπορούν τόσο εύκολα να λύσουν τα μεταξύ τους συμφωνηθέντα.

Επειδή μιλάμε, όμως, για την πολιτιστική μας κληρονομιά και για τα αγαθά της, στη σημερινή κοινωνία, η ανάγκη για την προστασία τους εμφανίζεται ολοένα και πιο επιτακτική. Αποτελούν σημαντικό μέσο διατήρησης της ιστορικής μνήμης και διάσωσης του παρελθόντος.

Η προστασία της πολιτιστικής κληρονομιάς, ως τμήμα της παράδοσης και της αισθητικής μας, θα πρέπει να αποτελεί κύρια μέριμνα για την πολιτεία. Η νομοθετική πρωτοβουλία συνιστά βασικό εργαλείο, για την προαγωγή του στόχου αυτού και οι ποινές για τους παραβάτες είναι ξεκάθαρο ότι πρέπει να αυστηροποιηθούν.

Εμείς, στην Ελληνική Λύση, πιστεύουμε ότι είναι καθήκον όλων μας να δείξουμε τον απαιτούμενο σεβασμό στο πολιτιστικό περιβάλλον, που αποτελεί την ιστορία μας και να συμβάλλουμε, σ’ αυτήν την προσπάθεια. Είναι απαραίτητη, εμπρόσθετα, η καταγραφή των πολιτιστικών αγαθών, που ενδεχομένως βρίσκονται στο Περού, αλλά και η καταγραφή όσων βρίσκονται στην Ελλάδα, ούτως ώστε, σε περίπτωση κλοπής, να διευκολύνεται ο εντοπισμός τους.

Αναφορικά με την κύρωση του Προγράμματος, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας, για τη συνεργασία στο πεδίο του πολιτισμού, θα θέλαμε περισσότερες λεπτομέρειες, σχετικά με την απευθείας συνεργασία, η οποία αναφέρεται.

Επίσης, γίνεται λόγος για επαγγελματικά ιδρύματα. Τι εννοείτε με αυτά και ποια ακριβώς θα είναι;

Απόλυτη αοριστία παρουσιάζεται και ως προς την απευθείας συνεργασία, στον τομέα του θεάτρου, μεταξύ αρμενικών και ελληνικών ιδρυμάτων και οργανισμών. Σε ποια ιδρύματα αναφέρεστε και σε ποιους οργανισμούς και τι εννοείτε, όταν κάνετε λόγο για υποστήριξη; Μιλάτε για οικονομική υποστήριξη και αν όχι, για τι είδους; Επίσης, τα έξοδα για τις συναυλίες και για τις καλλιτεχνικές παραστάσεις, ποιος θα τα αναλάβει;

Στο ίδιο πνεύμα, κινείται και η συμμετοχή των συνόλων και σολιστών, σε διεθνή καλλιτεχνικά φεστιβάλ.

Το Πρόγραμμα επισημαίνει, παράλληλα, ότι τα μέρη θα προσπαθήσουν να διοργανώσουν συναυλίες και καλλιτεχνικές παραστάσεις, στην άλλη χώρα. Γιατί θα προσπαθήσουν, δεν είναι βέβαιο; Θα θέλαμε να μας γνωστοποιήσετε, περαιτέρω, την εθνική νομοθεσία του άρθρου 6, αλλά και να ξεκαθαρίσετε το ζήτημα των ιδρυμάτων και των οργανισμών.

Σχετικά με τη συνεργασία των μερών, για την πρόληψη της παράνομης εισαγωγής, εξαγωγής, μεταβίβασης, ιδιοκτησία πολιτιστικών αγαθών, που αποτελούν την πολιτιστική κληρονομιά τους, αναρωτιόμαστε, αν υπάρχουν εξειδικευμένα μέτρα για τις επιπτώσεις, που θα υπάρχουν, σε μια τέτοια περίπτωση.

Η συνεργασία, μεταξύ των βιβλιοθηκών, θεωρούμε ότι κινείται προς τη σωστή κατεύθυνση. Το ίδιο και η ανταλλαγή πληροφοριών, τρεις μήνες, πριν από την εκδήλωση, αλλά θα πρέπει να αναφέρεται και το κόστος κάθε εκδήλωσης.

Ως προς τη διενέργεια των δραστηριοτήτων, σύμφωνα με τις οικονομικές δυνατότητες των μερών, πιστεύουμε ότι θα έπρεπε να προσδιορίζεται περισσότερο.

Δεν γίνεται να μην εκφράσουμε την απορία μας, σχετικά με την τόσο μεγάλη καθυστέρηση για την κύρωση του Προγράμματος, το οποίο υπεγράφη, στις 15 Μαρτίου του 2016. Είναι γνωστό, ότι λόγω των ισχυρών πολιτιστικών, θρησκευτικών, και πολιτικών δεσμών, μεταξύ των δύο χωρών, η Αρμενία και η Ελλάδα διατηρούν άριστες διπλωματικές σχέσεις.

Κάθε φορά, που ο πλουραλισμός, η ελευθερία του λόγου, η δημοκρατία, τα ανθρώπινα δικαιώματα και οι ίσες ευκαιρίες ανάπτυξης απειλούνται, σε όλο τον κόσμο, χρειαζόμαστε τον πολιτισμό και την πολιτιστική κληρονομιά, περισσότερο από ποτέ. Ο πολιτισμός και η πολιτιστική κληρονομιά δεν είναι μόνο ένα σύμπτωμα ισχυρών, ανθεκτικών κοινωνιών, είναι το κλειδί, για να χτίσουμε ισχυρές και ανθεκτικές κοινωνίες. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡα25):** Κύριε Πρόεδρε, κυρίες και κύριοι Βουλευτές, κυρία Υπουργέ, όπως όλοι ξέρουμε, βρισκόμαστε, εδώ, σήμερα, για να κυρώσουμε τις δύο αυτές Συμφωνίες, που πραγματικά, όπως είπαν και οι προλαλήσαντες, κατάπληξη προκαλεί, σε μένα τουλάχιστον, που έχω πολύ πρόσφατη εμπειρία, το γεγονός ότι χρειάστηκε στη μια περίπτωση να περάσουν πέντε συναπτά έτη, στη δε δεύτερη τέσσερα. Σαν να το παράκανε η Κυβέρνηση του ΣΥΡΙΖΑ, «παρασίτεψε» το πράγμα, μέχρι να φέρει τις Συμφωνίες προς ψήφιση, με αποτέλεσμα να τις φέρει η επόμενη Κυβέρνηση.

Είναι απορίας άξιον, γιατί άργησε τόσο πολύ και το πρόβλημα, τεχνικά, είναι ότι η δεύτερη εξ αυτών λήγει σε μερικούς μήνες και επομένως, αν δεν γίνει μια προέκτασή της ή δεν αντικατασταθεί με μία καινούργια, είναι κενός τόπος, που την ψηφίζουμε, παρόλα αυτά, θα σας πω μερικά πράγματα, για ό,τι πιστεύουμε στο ΜέΡΑ25.

Σχετικά με την πρώτη Σύμβαση, λοιπόν, μεταξύ της Ελληνικής Δημοκρατίας και της Δημοκρατίας της Κυβέρνησης του Περού. Σκοπός της Συμφωνίας, όπως γράφεται, μέσα στο σκεπτικό, είναι η προώθηση στενότερης συνεργασίας, μεταξύ των συμβαλλόμενων χωρών για την προστασία των πολιτιστικών αγαθών.

Είναι πολύ σημαντική για εμάς, η προστασία των πολιτιστικών αγαθών, γιατί είμαστε μία από τις χώρες, με τη μεγαλύτερη παραγωγή, παγκοσμίως, τόσο κατά την αρχαιότητα, όσο, τολμώ να πω, και σήμερα, αφού έχουμε πολλούς σπουδαίους δημιουργούς. Στο πλαίσιο αυτό, τα δύο μέρη συνεργάζονται για την παρεμπόδιση της παράνομης διακίνησης των πολιτιστικών αγαθών, τη τήρηση των διατάξεων και όρων εισαγωγής και εξαγωγής πολιτιστικών αγαθών, από τις αντίστοιχες αρμόδιες αρχές του κάθε συμβαλλόμενου μέρους, καθώς και για τη διευκόλυνση του επαναπατρισμού των παρανόμως διακηρυχθέντων αγαθών. Και αυτό είναι πολύ σημαντικό. Η ως άνω διμερής Συμφωνία εντάσσεται, στη διαμορφωμένη πολιτική της χώρας μας από καιρό, για σύναψη διμερών συμφωνιών, με όσο το δυνατόν περισσότερες χώρες, για την παρεμπόδιση της παράνομης διακίνησης των πολιτιστικών μας αγαθών. Η σημασία της Συμφωνίας, λοιπόν, είναι προφανής. Δεν διαβλέπουμε άλλα προβλήματα στη Συμφωνία και επομένως, εισηγούμαστε, το λέω από τώρα, κύριε Πρόεδρε, θετική ψήφο, ναι.

Σχετικά με τη δεύτερη Συμφωνία, τώρα, το πρόγραμμα, δηλαδή, μεταξύ της Κυβέρνησής μας και της Κυβέρνησης της Δημοκρατίας της Αρμενίας, για τη συνεργασία στο πεδίο πολιτισμού, για τα έτη 2016-2020, πέρα από αυτό που προείπα, ότι λήγει σε λίγους μήνες, πρακτικά η Συμφωνία και θα πρέπει να γίνει μια καινούργια, στο πλαίσιο των διμερών σχέσεων των δύο χωρών, το πρόγραμμα αυτό προβλέπεται, αφενός να ενδυναμώσει το ενδιαφέρον για περισσότερη συνεργασία, σε όλους τους τομείς του πολιτισμού, αφετέρου, να ενθαρρύνει, ειδικότερα τη σύμπραξη των δύο χωρών, στην κατεύθυνση της προστασίας και ανάδειξης της πολιτιστικής κληρονομιάς, καθώς και της στενότερης συνεργασίας, στο πεδίο του σύγχρονου πολιτισμού. Η υλοποίηση του προγράμματος θα συμβάλει, κατά τη γνώμη μας, στην κατανόηση των ιδιαίτερων χαρακτηριστικών του πολιτισμού των δύο λαών και θα συνεισφέρει, έτσι, στην ενίσχυση της διακρατικής μας συνεργασίας. Το πρόγραμμα αποτελείται από 17 άρθρα, κάθε ένα από τα οποία έχει ως στόχο την ανάπτυξη της συνεργασίας των μερών, σε διαφορετικούς τομείς του πολιτισμού.

Τα άρθρα 1 έως 9, τα οποία ρυθμίζουν τη συνεργασία των μερών, σε διάφορους τομείς, όπως είναι ο οπτικοακουστικός και ο κινηματογραφικός τομέας, με τη συμμετοχή καλλιτεχνών και ειδικών, στους ως άνω τομείς, άρθρο 3, τη συνεργασία των μερών στον τομέα του θεάτρου, μεταξύ αρμενικών και ελληνικών ιδρυμάτων και οργανισμών, άρθρο 2, την προσπάθεια διοργάνωσης συναυλιών και καλλιτεχνικών εκδηλώσεων, άρθρα 3 και 4, την προσπάθεια διοργάνωσης εκδόσεων αρχαίας και σύγχρονης τέχνης, άρθρο 5, την υποστήριξη οργανισμών και ιδρυμάτων, που συνδέονται, με τη κοινωνία των πολιτών και την παραδοσιακή τέχνη, αυτό είναι το άρθρο 6, τη συνεργασία, με σκοπό την προστασία, συντήρηση, αποκατάσταση και εκσυγχρονισμό των τόπων και εγκαταστάσεων της πολιτιστικής και ιστορικής κληρονομιάς, καθώς και τη συνεργασία, με σκοπό την πρόληψη και καταπολέμηση της παράνομης εισαγωγής, εξαγωγής και μεταβίβασης ιδιοκτησίας πολιτιστικών αγαθών, αυτά είναι τα άρθρα 7 και 8, την υποστήριξη της απευθείας συνεργασίας των βιβλιοθηκών, και αυτό είναι πολύ σημαντικό, των δύο χωρών και των μεταφράσεων των εθνικών λογοτεχνιών τους, στις αντίστοιχες γλώσσες τους, άρθρο 9.

Με το άρθρο 10, ρυθμίζεται τα δύο μέρη να υποστηρίζουν τη συνεργασία, σύμφωνα με την εθνική νομοθεσία τους στον Ο.Η.Ε., για την εκπαίδευση, την επιστήμη και τον πολιτισμό και ιδίως, στον τομέα της προστασίας και ανάδειξης της πολιτιστικής κληρονομιάς και της ποικιλομορφίας των πολιτιστικών εκφράσεων.

Με τα άρθρα 11 έως 13, ρυθμίζονται οι οικονομικοί και οργανωτικοί όροι των πολιτιστικών ανταλλαγών, που θα πραγματοποιούνται, στη βάση αυτού του προγράμματος.

Με το άρθρο 14, ρυθμίζεται η διαβούλευση, δια της διπλωματικής οδού, ως μέσο για τυχόν διαφορές, που μπορεί να προκύψουν, όσον αφορά στην ερμηνεία ή την εφαρμογή του παρόντος προγράμματος υλοποίησης.

Με το άρθρο 15, δίνεται η δυνατότητα και άλλων μορφών συνεργασίας, στον τομέα του πολιτισμού, οι οποίες θα συμφωνούνται από τα μέρη, μέσω της διπλωματικής οδού.

Με το άρθρο 16, δίνεται η δυνατότητα να τροποποιείται το παρόν εφαρμοστικό πρόγραμμα, το αργότερο 60 μέρες, πριν το τέλος του αντίστοιχου ημερολογιακού έτους, δεν έχετε και πολύ καιρό.

Τέλος, με το άρθρο 17, το παρόν πρόγραμμα θα παραμείνει σε ισχύ, έως ότου τεθεί σε ισχύ νεότερο πρόγραμμα και σε κάθε περίπτωση, όχι αργότερα από τις 31 Δεκεμβρίου του 2020. Και σε αυτήν τη περίπτωση, εμείς, το ΜέΡΑ25, εισηγούμαστε θετική ψήφο, ναι.

Δεν θα πρέπει, ωστόσο, κύριε Πρόεδρε, να μη σταθούμε σε μία αντίστιξη. Στην αντίστιξη της Κύρωσης αυτής ακριβώς της Συμφωνίας, όπου τι κάνουμε σε αυτή τη Συμφωνία. Συμφωνούμε, δύο κράτη, τις λεπτομέρειες για την ανταλλαγή πολιτιστικών εκδηλώσεων, μεταξύ των δύο χωρών μας, την ίδια στιγμή, που στη χώρα μας, στην Ελλάδα, η πολιτική του Υπουργείου Πολιτισμού και Αθλητισμού, για τον πολιτισμό και τους ανθρώπους της τέχνης, για τους καλλιτέχνες και τους εργαζόμενους στην τέχνη, εννοώ, χαρακτηρίζεται από προχειρότητα και ανευθυνότητα, κατά τη γνώμη μας, ειδικά, μετά την επιβολή lockdown, λόγω της πανδημίας του κορωνοϊού, όπου άλλαξε, δραματικά, το ήδη προβληματικό τοπίο στον πολιτισμό μας. Πώς αλλιώς να χαρακτηρίσουμε τις αποφάσεις του Υπουργείου, για γενικόλογες εξαγγελίες, προς ανακούφιση των χιλιάδων εργαζομένων, στο χώρο της τέχνης, που έμειναν σε μία νύχτα, χωρίς καμία απολύτως εργασία, χωρίς αντικείμενο εργασίας και χωρίς προοπτική, φοβάμαι, να εργαστούν για το επόμενο πολύ μεγάλο διάστημα;

Πώς αλλιώς να χαρακτηρίσουμε την πρωτοφανή, κύριε Πρόεδρε, υποχρηματοδότηση του ελληνικού πολιτισμού, την ίδια μάλιστα στιγμή, που το Υπουργείο ανακοινώνει με μία, επιτρέψτε μου να πω, κίνηση εντυπωσιασμού το πρόγραμμα «Όλη η Ελλάδα ένας πολιτισμός»;

Ένα πρόγραμμα, που έχει προϋπολογισμό μόλις 2 εκατομμύρια ευρώ, νομίζω δεν χρειάζεται σχολιασμό το ποσό και το οποίο, υποτίθεται, ότι στοχεύει στη στήριξη καλλιτεχνών και εργαζόμενων, στο χώρο του πολιτισμού, με δράσεις και εκδηλώσεις, σε αρχαιολογικούς και ανοιχτούς χώρους, χωρίς, όμως, να έχουν νωρίτερα ανακοινωθεί οι όροι και οι προϋποθέσεις επιλογής των καλλιτεχνών, που επελέγησαν, για να απαρτίσουν το συγκεκριμένο πρόγραμμα.

Απευθείας αναθέσεις, λοιπόν, κυρία Υπουργέ, την ίδια ώρα, που ακόμα δεκάδες χιλιάδες εργαζόμενοι στον πολιτισμό δεν έχουν καν τη δυνατότητα να ενταχθούν στη χορήγηση του επιδόματος των 537 ή 540 ευρώ το μήνα; Και δεν ξέρουν πότε και αν ποτέ, στην πραγματικότητα, θα εργαστούν ξανά. Μάλλον, κάτι σάπιο υπάρχει στο βασίλειο της Δανιμαρκίας.

Πριν σας ευχαριστήσω πολύ, να σας ζητήσω συγνώμη, γιατί καθώς είμαστε μικρό κόμμα, το ΜέΡΑ25, αλλά έχουμε προοπτική και εγώ είμαι σήμερα Κοινοβουλευτικός του Εκπρόσωπος, θα πρέπει οπωσδήποτε να μεταβώ στην Ολομέλεια, την οποία έχω αφήσει χωρίς Κοινοβουλευτικό Εκπρόσωπο, ήδη, εδώ και μιάμιση ώρα.

Να σας διαβεβαιώσω και εσάς κυρία Υπουργέ και τους υπόλοιπους εδώ συναδέλφους, ότι με προσοχή θα μελετήσω όλα τα πρακτικά, γιατί θέλω ακριβώς να ξέρω, με αφορούν τα θέματα αυτά. Και θα μάθω τι είπατε και τι απαντήσατε, κυρίως, κυρία Υπουργέ, στο τελευταίο μόνο μέρος, γιατί στα υπόλοιπα συμφωνούμε.

Και να επαναλάβω, κύριε Πρόεδρε μιας και πάω στην Ολομέλεια, ότι όπως προείπα, θα ψηφίσουμε ναι και στις δύο Κυρώσεις των Συμφωνιών. Σας ευχαριστώ πολύ για όλα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Γρηγοριάδη. Συνεπώς, ψηφίζετε «ναι» και στις δύο κυρώσεις, όπως είπατε, το λέω, για να καταγραφεί στα πρακτικά.

Πριν δώσω τον λόγο στην κυρία Υπουργό, για να κάνει μια παρέμβαση, να ζητήσω να ψηφίσουν οι Εισηγητές. Η ψήφος θα είναι ξεχωριστά και για τις δύο Κυρώσεις.

Συνεπώς, γίνεται δεκτό το σχέδιο νόμου του Υπουργείου Πολιτισμού και Αθλητισμού «Κύρωση της συμφωνίας μεταξύ της Ελληνικής Δημοκρατίας και της Δημοκρατίας του Περού για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης κυριότητας πολιτιστικών αγαθών και την απόδοσή τους στη χώρα προέλευσης» επί της αρχής, επί των άρθρων και στο σύνολό του;

Επί της αρχής, επί των άρθρων και στο σύνολό του, τι ψηφίζετε, κυρία Δούνια;

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας):** Ψηφίζουμε ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Βέττα;

**ΚΑΛΛΙΟΠΗ ΒΕΤΤΑ (Εισηγήτρια της Μειοψηφίας):** Ψηφίζουμε ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Κωνσταντόπουλος;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ψηφίζουμε ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Κομνηνάκα;

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Θα επιφυλαχθούμε να ακούσουμε και την Υπουργό για τα ερωτήματα, που βάλαμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Ασημακοπούλου;

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Επιφυλασσόμεθα επί της Ολομέλειας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Γρηγοριάδης, από το ΜέΡΑ 25, πριν από λίγο, είπε ότι ψηφίζει ναι.

Επομένως, το σχέδιο νόμου του Υπουργείου Πολιτισμού και Αθλητισμού «Κύρωση της συμφωνίας μεταξύ της Ελληνικής Δημοκρατίας και της Δημοκρατίας του Περού για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης κυριότητας πολιτιστικών αγαθών για την απόδοσή τους στη χώρα προέλευσης», έγινε δεκτό επί της αρχής, επί των άρθρων και στο σύνολο του, κατά πλειοψηφία.

Πάμε τώρα και στην δεύτερη Κύρωση.

Γίνεται δεκτό το σχέδιο νόμου του Υπουργείου Πολιτισμού και Αθλητισμού «Κύρωση του προγράμματος μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας για τη συνεργασία στο πεδίο του πολιτισμού για τα έτη 2016 έως 2020, επί της αρχής, επί των άρθρων και στο σύνολό του;

Η κυρία Δούνια, τι ψηφίζει;

**ΠΑΝΑΓΙΩΤΑ (ΝΟΝΗ) ΔΟΥΝΙΑ (Εισηγήτρια της Πλειοψηφίας):** Ψηφίζουμε ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Βαγενά, Εισηγήτρια της Μειοψηφίας, ψηφίζει θετικά.

Ο κ. Κωνσταντόπουλος;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ψηφίζουμε ναι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Κομνηνάκα;

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Επιφυλασσόμαστε να ακούσουμε και αυτά τα θέματα για την διάρκεια της Σύμβασης.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Η κυρία Ασημακοπούλου;

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Επιφυλασσόμαστε, επί της Ολομέλειας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κ. Γρηγοριάδης, Ειδικός Αγορητής, από το ΜέΡΑ 25, πριν από λίγο είπε, ότι ψηφίζει ναι.

Συνεπώς, το σχέδιο νόμου του Υπουργείου Πολιτισμού και Αθλητισμού «Κύρωση του Προγράμματος μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας για τη συνεργασία στο πεδίο του πολιτισμού για τα έτη 2016 – 2002» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Θα δώσω τώρα το λόγο στην κυρία Υπουργό.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού**): Ευχαριστώ πολύ, κύριε Πρόεδρε.

Κύριοι Βουλευτές, είναι ήδη πολύ θετικό, ότι έχουμε μία μεγάλη πλειοψηφία στην αποδοχή της Κύρωσης των δύο Συμβάσεων του Περού και της Αρμενίας .

Ίσως, δεν χρειάζεται να πω πολλά πράγματα για τις Συμβάσεις αυτές καθ΄ αυτές και για τη σημασία τους. Είναι προφανές, ότι το θέμα της κλοπής, της παράνομης ανασκαφής και της παράνομης διακίνησης, γενικά των πολιτιστικών αγαθών, είναι ένα μείζον θέμα για όλες τις χώρες προέλευσης αυτών των πολιτιστικών αγαθών.

Γι’ αυτό ακριβώς, από το 2010 και μετά, το Υπουργείο Πολιτισμού, συστηματικά, υποστήριξε αυτή την πολιτική, την πολιτική, δηλαδή, της σύναψης όσο γίνεται περισσότερων μνημονίων συνεργασίας διμερών, τριμερών, με χώρες, οι οποίες έχουν αντίστοιχα προβλήματα ή με χώρες, οι οποίες γίνονται αποδέκτες αυτής της παράνομης διακίνησης των πολιτιστικών αγαθών, όπως είναι η Αμερική, διότι πιστεύουμε απολύτως ότι είναι ένας από τους κύριους τρόπους παρεμπόδισης αυτής της διαδικασίας και της παράνομης διακίνησης.

Δεν χρειάζεται να σχολιάσουμε, το πόσο σημαντική γέφυρα, από άποψη ιστορική, είναι η αποκοπή των πολιτιστικών αγαθών από τα συμφραζόμενά τους, έτσι, επί της ουσίας δεν μπορείς να έχεις ιστορία. Δεν γράφεται ιστορία, όταν αποκόπτεις, με έναν παράνομο τρόπο, τα πολιτιστικά αγαθά, από το ευρύτερο περιβάλλον τους, ούτε το πόσο σημαντική είναι, αν θέλετε, στην περίπτωση της Αρμενίας, η σύναψη μιας πολιτιστικής συμφωνίας, με μία χώρα, η οποία έχει πάρα πολλά κοινά είτε στο επίπεδο του πολιτισμού αυτού καθ΄αυτού είτε στο επίπεδο των αρχών και των θρησκευτικών εκφράσεων, με τη δική μας χώρα.

Το θέμα της καθυστέρησης, το οποίο σωστά ετέθη από όλους τους Εισηγητές, δεν είναι κάτι το οποίο αφορά τη σημερινή Κυβέρνηση. Η μία είναι Συμφωνία του 2015 και η άλλη είναι Συμφωνία του 2016.

Προφανώς, η προηγούμενη Κυβέρνηση οφείλει να απαντήσει, γιατί καθυστέρησε ιδιαίτερα την κύρωση αυτών των Συμφωνιών. Αν και αυτό το οποίο είναι φανερό, στο Υπουργείο Πολιτισμού, είναι ότι δεν είναι το μόνο σημείο, στο οποίο υπήρχε καθυστέρηση επί ΣΥΡΙΖΑ. Είναι πάρα πολλά τα θέματα, τα οποία σταμάτησαν, στην ουσία, οι φάκελοι να επικαιροποιούνται, από το 2014 και εξής.

Έχω πει και άλλες φορές, ότι υπήρξε μια περίοδος για πολλά πράγματα. Χαρακτηριστικά τα έργα του ΕΣΠΑ, που χάθηκαν, στην πραγματικότητα, μήνες και χρόνια, αλλά αυτό απλώς το επισημαίνω, για να πω, ότι είναι ακόμα μία καθυστέρηση.

Αυτό το οποίο θεωρώ αδιανόητο για την Αντιπολίτευση, είναι να εγκαλεί την παρούσα Κυβέρνηση, για έλλειψη ευαισθησίας, στα θέματα της πολιτιστικής κληρονομιάς, όταν η Κυβέρνηση ΣΥΡΙΖΑ, ψηφίζοντας τον Ποινικό Κώδικα, υποβάθμισε τις ποινές των υπευθύνων για τα πολιτιστικά εγκλήματα.

Αυτή η Κυβέρνηση έφερε - και αυτό ήταν για συμβολικούς λόγους - στην πρώτη νομοθετική πρωτοβουλία, που πήρε, την επαναφορά των ποινών, στο επίπεδο που θέτει ο νόμος 3028 του 2002. Αυτό, για να βάζουμε λίγο τα πράγματα στη θέση τους.

Όπως, επίσης δεν μπορεί να δεχθεί κανείς μαθήματα για τις αρχαιότητες του Σταθμού Βενιζέλου, όταν μιλούσαμε, επί ανύπαρκτων μελετών. Όταν το Συμβούλιο της Επικρατείας, το 2016, είχε αποφανθεί για την ορθότητα των αποφάσεων του 2014, όταν το Κεντρικό Αρχαιολογικό Συμβούλιο, τάχα μου, δήθεν, ψήφισε μελέτη, με βάση ανυπόγραφα σχέδια, όταν ποτέ δεν προσκομίστηκαν οι απαραίτητες μελέτες και όταν η επιστημονική κοινότητα θέτει θέμα ασφαλείας των ίδιων των αρχαιοτήτων, με τις μεθοδεύσεις, που έγιναν, επί Κυβερνήσεως ΣΥΡΙΖΑ.

Επίσης, σχετικά με τους Δεσμώτες του Φαλήρου, εγκαλείτε τη σημερινή Κυβέρνηση για αβλεψία στα θέματα των Δεσμωτών του Φαλήρου ή ότι αναγκάζεται να σηκώσει τα σκελετικά κατάλοιπα, τη στιγμή, που υπαιτιότητα της δικής σας Κυβέρνησης, κινδύνευσαν και κινδυνεύουν, εάν δεν παίρναμε τα μέτρα, που πήραμε και τις αποφάσεις, που πήραμε, να μην υφίστανται; Διότι, καθώς έμειναν, χωρίς κανείς να ενδιαφέρεται, τέσσερα ολόκληρα χρόνια επιτόπου, με την αλμύρα της θάλασσας και με τα συστατικά της συγκεκριμένης άμμου, κινδυνεύουν σήμερα να μην υπάρχουν σκελετοί. Αυτή είναι η ευαισθησία;

Τέλος πάντων, για να μην φθάσω στην Ακρόπολη, όπου λέτε για το θέμα του αναβατορίου, εσείς, που από το 2018, αφήνατε τη χώρα εκτεθειμένη, γιατί το αναβατόριο ποτέ δεν λειτουργούσε ή λειτουργούσε, κατά διαστήματα και αποκρύβατε τις βλάβες του; Είναι δυνατόν να θεωρείτε ότι υπήρχαν μελέτες για το αναβατόριο, όταν δε βρέθηκε τίποτα;

Ναι, διεκδικήσαμε και πήραμε ιδιωτική χορηγία, για να έχουμε το αναβατόριο, σε πολύ μικρότερο χρόνο από αυτόν, που απαιτούν οι διαδικασίες του δημοσίου, χωρίς αυτό να σημαίνει ότι δεν γίνεται, με απόλυτα διαφανή τρόπο. Μία Σύμβαση, η οποία έχει υπογραφεί και από το Υπουργείο Οικονομικών και τους αρμόδιους Υπουργούς και από εμένα, ως Υπουργό Πολιτισμού.

Συζητάτε για τα ικριώματα; Προφανώς, δεν γνωρίζετε ότι και η Επιθεώρηση Εργασίας έδωσε το πράσινο φως. Η διαδικασία έχει τελειώσει, εδώ και πολλές μέρες, αλλά και μετά τις καταγγελίες, η Επιθεώρηση Εργασίας έδωσε το πράσινο φως, και το κυριότερο, τα ικριώματα τα επιβλέπει η Υπηρεσία Συντήρησης Μνημείων Ακροπόλεως, που τα τελευταία 20 χρόνια, από το 1999 και μετά, που συστήθηκε, έχει κάνει πολύ σοβαρότερα έργα και κυρίως, η Προϊσταμένη της, η οποία είναι απολύτως έγκριτη επιστήμων, με την ευθύνη της διοίκησης, με λεπτομερή τρόπο, απάντησε για ποιο λόγο έπρεπε να είναι το συγκεκριμένο ικρίωμα και γιατί το συγκεκριμένο ικρίωμα είναι απολύτως συμβατό και ασφαλές.

Για να μην πάμε στα θέματα των υψών των ξενοδοχείων, αν δεν κάνω λάθος, επί ΣΥΡΙΖΑ, το Κεντρικό Αρχαιολογικό Συμβούλιο γνωμοδότησε, ομόφωνα, για το τεράστιο ύψος του συγκεκριμένου ξενοδοχείου. Εάν δεν κάνω λάθος και όταν πήρατε την απόφαση και ανακαλέσατε την προηγούμενη, που έδινε τα ύψη, κάνατε αυτοψίες και με δήθεν το θέμα της εκκρεμοδικίας στο ΣτΕ δεν εισήχθη ποτέ το θέμα στο Κεντρικό Αρχαιολογικό Συμβούλιο.

Και έρχεται, για πρώτη φορά, το Κεντρικό Αρχαιολογικό Συμβούλιο και όχι ο Υπουργός, ένα Συμβούλιο, που αποτελείται από απολύτως έγκριτους επιστήμονες και επιστήμονες κύρους, για πρώτη φορά στην ιστορία και γνωμοδοτεί για κατεδάφιση δύο ορόφων, συν των επιπλέον από πάνω χαρακτηριστικών και συζητάμε για το ποιος έχει ευαισθησία ή όχι;

Για να μην σας πω ότι τις αποφάσεις του Συμβουλίου της Επικρατείας τις επικαλείστε «α λα καρτ» και μη έχοντας διαβάσει ακριβώς το περιεχόμενό τους.

Όσον αφορά στο θέμα των Γλυπτών του Παρθενώνα, είναι πολύ εύκολο, πάρα πολύ εύκολο, να απομονώνει κανείς τρεις λέξεις, από μία δήλωση του οποιουδήποτε, για να προσπαθήσει να αποδείξει ότι έχει κάνει το τεράστιο σφάλμα. Κάπως έτσι και από την αρχή που έκανε τη δήλωση ο Πρωθυπουργός για τα γλυπτά, κάπως έτσι πολιτεύεστε, απομονώνοντας φράσεις του και βεβαίως, ξεχνώντας, ηθελημένα ή αθέλητα, τη φράση τη δική του, στην ίδια δήλωση, που ήταν οι επόμενες λέξεις, ότι «η μάχη για το Λονδίνο είναι χαμένη».

Η πάγια θέση της Kυβέρνησης είναι η εθνική θέση. Δε μπορεί να αναγνωρίσει η Ελλάδα, νομή, κατοχή και κυριότητα στα Γλυπτά του Παρθενώνα, διότι, είναι προϊόν κλοπής. Είναι προϊόν κλοπής και επομένως, δε μπορεί να αποδεχθεί καμία ελληνική κυβέρνηση, δε μπορεί η Ελλάδα να αποδεχθεί κάτι διαφορετικό.

Μας είπατε, ότι είπαμε ότι θα ετοιμάσουμε φάκελο για να διορθώσουμε, τάχα, το λάθος του Πρωθυπουργού. Είπαμε ότι ο φάκελος θα ετοιμαστεί όταν κριθεί αναγκαίο ότι πρέπει να ετοιμαστεί. Από κει και πέρα, θα ήθελα να ξέρω ποια ήταν η πολιτική του ΣΥΡΙΖΑ πέντε χρόνια για τα Γλυπτά του Παρθενώνα. Μάλλον θυμήθηκε τα Γλυπτά, μετά την δήλωση Μητσοτάκη, τη στιγμή που η σαφής θέση είναι ότι πρέπει να ασκείται όσο μεγαλύτερη πίεση πρέπει να ασκείται στο Βρετανικό Μουσείο. Δεν είδα να ασκηθεί πέντε χρόνια καμία πίεση στο Βρετανικό Μουσείο.

Τέλος, υπάρχουν οι εκκρεμότητες του σύγχρονου πολιτισμού και δεν θέλω να πάρω τώρα πολύ περισσότερο χρόνο. Έχουμε κοστολογήσει τα πάντα. Ξέρουμε, ότι οι άνθρωποι του πολιτισμού, των οποίων όλα τα προβλήματα και όλα τα θέματα βγήκαν στον αφρό, εξαιτίας της πανδημίας, παθογένειες δεκαετιών, τις οποίες δεν είδα, η Κυβέρνηση του ΣΥΡΙΖΑ τέσσερα χρόνια, ούτε να διορθώνει, ούτε να λαμβάνει καμία πρόνοια. Έπρεπε να βγει όλο αυτό, για να βγούμε εμείς να πούμε ότι είμαστε εναντίον των απλήρωτων προβών τους, εναντίον της ανασφάλιστης εργασίας στις πρόβες. Μη μου πείτε ότι ήταν τα θέματα αυτά, τα οποία, δεν τα ξέρατε. Δεν είδα, όμως, να λαμβάνετε καμιά ιδιαίτερη μέριμνα.

Όσο για το πρόγραμμα, το οποίο, έθιξε ο κ. Βουλευτής, το «όλη η Ελλάδα ένας πολιτισμός» δεν έγιναν καθόλου απευθείας αναθέσεις από το Υπουργείο Πολιτισμού. Το Υπουργείο Πολιτισμού, μέσα στα πλαίσια της απόλυτης νομιμότητας και των διαδικασιών του, ανέθεσε τις παραγωγές στους εποπτευόμενους φορείς του. Αντίστοιχα, οι Καλλιτεχνικοί Διευθυντές των εποπτευόμενων φορέων, με σαφέστατες και διαφανείς διαδικασίες, σύμφωνα με το δικό τους θεσμικό πλαίσιο, προχώρησαν στις συγκεκριμένες παραγωγές. Εάν αμφισβητείτε την εντιμότητα των Καλλιτεχνικών Διευθυντών, μπορείτε να το καταθέσετε ευθέως.

Όσο για τους εργαζόμενους, η μόνη οδηγία που δώσαμε στους Καλλιτεχνικούς Διευθυντές, ήταν να χρησιμοποιήσουν όσο γίνεται περισσότερους ανθρώπους από την ελεύθερη αγορά. Χρησιμοποιούνται, λοιπόν, στο συγκεκριμένο πρόγραμμα, το οποίο αριθμεί 260 εκδηλώσεις σε Αρχαιολογικούς Χώρους, σε περισσότερες από 40 περιφερειακές ενότητες, 750 άτομα, που δεν θα είχαν διαφορετικά δουλειά, από τον καλλιτεχνικό, δημιουργικό και τεχνικό κόσμο του πολιτισμού και 500 άτομα υποστηρικτικό προσωπικό. Πρέπει κανείς να προσέχει για το τι λέει και στο πώς το λέει.

Από εκεί και πέρα, και κλείνω με αυτό, ανοίξαμε, ως Κυβέρνηση, σε συνεργασία με το Υπουργείο Οικονομικών και το Υπουργείο Εργασίας, όσο ήταν δυνατόν και νόμιμο την περίμετρο γι’ αυτούς, που έπρεπε να καλυφθούν από το επίδομα των 800 ευρώ. Το ανοίξαμε τόσο, ώστε να μπορούν να συμπεριλαμβάνονται όλοι όσοι έχουν ασφαλιστική ικανότητα ή το 12μηνο του 2019 ή το 12μηνο Μαΐου 2019 - Μαΐου 2020 . Αυτό σημαίνει, ότι καλύπτονται, όλοι όσοι έχουν ετήσιο εισόδημα 2.022,5 ευρώ. Είναι αδύνατον να ανοίξει περισσότερο. Από κει και πέρα, το ξέρουμε πολύ καλά, όπως το ξέρετε όλοι, ότι στον πολιτισμό υπάρχει αδήλωτη, γκρίζα και μαύρη εργασία. Αυτό είναι, που θα κληθούμε, ως Κυβέρνηση, να αντιμετωπίσουμε, κάτι, για το οποίο, τα προηγούμενα χρόνια, πολύ απλά, είχατε κλείσει τα μάτια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Και εμείς, σας ευχαριστούμε.

Ολοκληρώθηκε συνεδρίαση της Επιτροπής μας. Η συνέχεια στην Ολομέλεια.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βέττα Καλλιόπη, Γκαρά Αναστασία (Νατάσα), Ζειμπέκ Χουσεΐν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Τζάκρη Θεοδώρα, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Μανωλάκου Διαμάντω, Ασημακοπούλου Σοφία - Χάιδω, Γρηγοριάδης Κλέων και Σακοράφα Σοφία.

Τέλος και περί ώρα 17:45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**